OMLADINCI PRVI U NEMAČKOJ – ФК Војводина\nHome/Omladinski tim, Вести/OMLADINCI PRVI U NEMAČKOJ\nOMLADINCI PRVI U NEMAČKOJ\nOmladinci Vojvodine zauzeli su prvo mesto na Insel kupu u nemačkom gradu Manhajmu. U konkurenciji akademija renomiranih svetskih klubova poput AZ Alkmara, Hofenhajma, Auzburga i Duizburga došli su do samog kraja i potvrdili da će Vojvodina i ove godine imati sjajnu generaciju omladinca.\nVojvodina je bila u grupi B zajedno sa Auzburgom, Valdhof Manhajmom i AZ Alkmarom. Sa druge strane, u grupi A su bili Hofenhajm, Duizburg, Guangžu i lokalni Ilveshajm.\nNakon početnog, a po rečima našeg stručnog štaba i nezasluženog poraza, kome smo, doduše, mi sami najviše kumovali, gde smo od vođstva 1:0 i 2:1 došli do poraza u poslednjim trenucima utakmice, ekipa se izdigla i već u sledećoj utakmici zabeležena je pobeda u deuelu sa Valdhofom 2:0. Nakon te utakmice usledio je duel sa renomiranim AZ Alkmarom, što je bila možda i najteža utakmica za našu ekipu na turniru. Završilo se 0:0, što je bilo dovoljno za drugo mesto u grupi i duel sa prvoplasiranim Hofenhajmom iz grupe A. Duel sa Hofenhajmom doneo je možda i najbolju partiju naših momaka na turniru i pobedu od 2:1, gde je, do pred sam kraj utakmice, bilo 2:0, uz apsolutnu kontrolu dešavanja na terenu. U finalu je, nakon izvođenja jedanaesteraca, savladan Duizburg.\nPo rečima direktora Omladinske škole, Branislava Novakovića, momci su ostavili sjajan utisak, kako na terenu, tako i van njega, što je možda još važnije kako bi naša škola i u buduće dobijala pozive na ovako prestižne turnire, koji su nam preko potrebni.\n-Moram da apostrofiram ponašanje naših momaka, kako na terenu tako i van njega. Jednom rečju – dostojanstveno, pa i više od toga, reprezentovali Vojvodinu i, u krajnjem slučaju, srpski fudbal. U nekim stvarima su me čak iznenadili, a tu pre svega mislim na odnos, zalaganje i način igre, gde smo ličili pre na neku Nemačku ekipu, nego li na ekipu sa ovih prostora. Odavno nisam video neku našu generaciju sa tom količinom trke i agresivnosti i discipline, a već po završetku prve utakmice, koju smo nesrećno izgubili, dobili smo mnoštvo pohvala, čak i od naših direktnih rivala. U prilog tom odnosu ide i činjenica da smo od prve utakmice, u kojoj smo, kako sam već rekao, doživeli poraz, došli do totalnog preokreta i trijumfalno završili učešće na ovom izuzetno kvalitetnom turniru. Iako su gotovo svi do jednog ostavili odličan utisak, izdovojio bih četvoricu igrača koji su putovali sa nama kao bonusi, a tu pre svega mislim na Nikolu Fimića, Stefana Petrovića, Aleksandra Desančića i Lazara Zličića, koji su dali jedan poseban ton ovoj novoj generaciji omladinaca – na terenu tako i van njega. Svakako, najznačajniji teret su izneli momci rođeni 1997., pripomognuti 1998. godištem, od kojih ove godine, sa pravom, očekujemo mnogo.\nPrenosimo vam delić atmosfere iz svlačionice nakon finala i osvojenog trofeja.\nduka-master2015-07-29T00:24:55+02:0029. јула 2015.|


Kultura - Arhiva vesti 24.12.2007 - Naslovi.net\nKultura » Arhiva vesti za ponedeljak 24. decembar 2007\nDanas ponedeljak, 24. decembar 2007.\nKoncertna promocija knjige-diska za decu "Tragovima zvuka", pijanistkinje Sare Marjanović, zakazana je za danas od 11 sati u sali Beogradske filharmonije. Ovaj multimedijalni projekat, namenjen deci uzrasta od dve do deset godina, sadrži ilustrovanu knjigu i dva kompakt diska koji uvode decu u svet... »\nBlic: Knjiga i disk „Tragovima zvuka“\nB92 ponedeljak, 24. decembar 2007.\nUgovor o snimanju američkog rimejka filma "Klopka" biće potpisan odmah posle Nove godine, rekao je 24. decembra Beti Srdan Golubović, autor tog ostvarenja. Golubović je izjavio da je potpisivanje sasvim izvesno, ali nije želeo da kaže ime kompanije koja će dobiti pravo na snimanje rimejka. "Klopka"... »\nPink: Ugovor o američkom rimejku Klopke\nKseniji Jovanović "Dobričin prsten"\nDramskoj umetnici Kseniji Jovanović juče je na Velikoj sceni Narodnog pozorišta u Beogradu svečano uručena glumačka nagrada "Dobričin prsten", koju Savez dramskih umetnika Srbije (SDUS) dodeljuje za životno delo. Kseniji Jovanović, 23. laureatu prestižnog domaćeg glumačkog priznjanja, uručena je... »\nGlas javnosti: Neosporan Božji dar\nDnevnik: Kseniji Jovanović „Dobričin prsten”\n"Tokom noći" najbolji film na FSF\nKratki film "Tokom noći", rediteljke Maše Nešković dobitnik je tradicionalne nagrade Jugoslovenske kinoteke za najbolji srpski film na Festivalu studentskog filma. Odluku o pobedniku festivala jednoglasno doneo je žiri Jugoslovenske kinoteke koji su činili Dinko Tucaković, Vuk Pavlović i Vladimir... »\nRTS: Nagrade 9. festivala studentskog filma


Gorki List nagrada publike pripala filmu " Ubica čistog srca “ - PRess Serbia | PR PRess team\nBioskop • Festival • News • Showtime\nGorki List nagrada publike pripala filmu ” Ubica čistog srca “\nGorki List nagrada publike na ovogodišnjem 23. Festivalu evropskog filma na Paliću pripala filmu ” Ubica čistog srca “\nNa 23. Festivalu evropskog filma na Paliću, jednoj od najznačajnijih filmskih smotri u Evropi, prvi put je dodeljena „Gorki list nagrada publike“ za najbolji film. Ovo priznanje pripalo je filmu ’’ Ubica čistog srca ’’. U glavnom takmičarskom programu među 14 filmova, publika je vođena iskrenim emocijama, svoje glasove u najvećoj meri dodelila krimi komediji „ Ubica čistog srca “ reditelja Atile Tila.\n„Ovogodišnje izdanje Festivala Evropskog filma ostaće upamćeno, između ostalog i po snažnim porukama koje su poslate svim autorima filma, da čuvaju autentičnu slobodu i da u procesu kreacije ne podilaze mišljenju publike. A sve to, opet u interesu publike. Jer film je ispunio svoju ulogu, samo ako je publici dotakao srce ili je uznemirio. Gorki list nagrada publike je, usvari, mera intenziteta reakcije publike na filmove. Ovogodišnja priznanje Gorki List nagrada publike pripalo je filmu „Ubica čistog srca“ jer je, sudeći po glasovima publike, ovaj film publici poslao najsnažnije poruke. Zahvaljujemo se svim poštovaocima filma koji su glasali za najbolji film, zahvaljujemo se i što u filmu vide mnogo više od zabave, što ih film motiviše, pokreće i što zajedno sa Gorkim Listom afirmišu JEDINE PRAVE vrednosti.“ istakla je brend menadžerka Gorkog Lista Snežana Mišić.\nKroz ovogodišnje 23. izdanje Festivala evropskog filma, nastavljena je višegodišnja saradnja Gorkog Lista i Festivala evropskog filma. Kao odani prijatelj Festivala Evropskog filma Palić, već punih 18 godina, Gorki List upotpunjuje atmosferu i festivalski ambijent, ali i podstiče na razmišljanje i na reakciju gledaoce, te ih poziva da otvorenih čula prate svet oko sebe!\nGorki List nagradom publike za najbolji film, publika preuzima aktivnu ulogu i iz svog ugla sagledava dela filmske umetnosti predstavljena na Festivalu. Na taj način uvaženo je, pored mišljenja stručnog žirija, i mišljenje najbrojnijeg „žirija“ tj. onih zahvaljujući čijoj lojalnosti i posvećenosti filmu, Festival traje svih ovih godina. Izbor najboljeg filma po mišljenju publike često zasniva na drugačijim kriterijumima od kriterijuma stručnog žirija.\nFilmu „Ubica čistog srca“ reditelja Atile Tila koji od strane publike imenovan kao laureat GORKI LIST nagrade publike biće uručena posebno dizajnirana statua.\nTagovi23.festival evropskog filma festival evropskog filma gorki list nagrada publike palic press srbija ubica čistog srca\nFinalni Frikom Baklja turnir danas na Zemusnkom keju!


Dunav raste iz sata u sat - SDCafe.rs\nHome\tInfo\tDunav raste iz sata u sat\nVodostaj Dunava na Bezdanu porastao je za 37 centimetara, a u Novom Sadu za oko 20 centimetara. Vrh vodenog talase se očekuje u sredu 12. juna.\nPrognoze da se i nama sprema poplavni talas koji je paralisao Centralnu Evropu polako se obistinjuju. Kako je juče objašnjeno, voda iz severnih krajeva Evrope stizaće u Srbiju u narednih desetak dana. Zamenik načelnika Sektora za vanredne situacije MUP-a Srbije Đorđe Babić kaže da će vrh vodenog talasa na Dunavu kod Bezdana biti 12. juna i da će se dalje širiti nizvodno.\nPrema njegovim rečima, vodeni talas na Dunavu narednih dana će se spustiti nizvodno do Novog Sada i Beograda.\n"Naše organizacione jedinice su već na terenu preduzele operativne i organizacione mere, znači, obilaze se nasipi, kritična mesta i sa javnim vodoprivrednim preduzećem 'Vode Vojvodine', 'Srbija vode i 'Beograd vode' preduzimaće sve aktivnosti kako ne bi došlo do izlivanja reke van bedema", rekao je Babić za TV Pink, a prenosi Tanjug.\nRukovodilac odbrane od poplava u Javnom vodoprivrednom preduzeću "Vode Vojvodine" Mirko Galonja izjavio je da će redovna odbrana od poplava sutra biti proglašena na toku Dunava od Bogojeva do Novog Sada.\nOn je kazao da je vodostaj Dunava kod Novog Sada jutros bio na koti 410 i da je za 20 centimetara veći u odnosu na juče.\n"Kod Bezdana vodostaj je 527 centimetara, što je za 37 centimetara više nego juče. Na tom delu toka Dunava očekujemo da će najveći poplavni talas naići 12. i 13. juna i da će iznositi više od 700 centimetara", kazao je Galonja.\nOn je objasnio da je nivo od 700 centimetara granica za proglašenje vanredne odbrane od poplava.\nGalonja je kazao da je izvesno da će Dunav u trenutku nailaska maksimalnog talasa kod Bezdana preći granicu za proglašenje vanredne odbrane jer je u Budimpešti vodostaj takav da do sada nije bio zabeležen.\nKada je reč o Novom Sadu Galonja je rekao da, kako sada stvari stoje, ne bi trebalo da dodje do tolikog povećanja vodostaja da bi se proglasila vanredna odbrana od poplava.\n"Hidrometerološki zavod prognoze daje u intervalima do četiri dana, a sve ostalo su pretpostavke tako da mi možemo govoriti da se pretpostavlja da će nivo Dunava tokom maksimalnog talasa kod Novog Sada biti niži od granice proglašenja vanrednih odbrana. Taj maksimalni talas kod Novog Sada trebalo bi da dodje 15. juna", istakao je Galonja.\nOn je naglasio da su sve službe JVP "Vode Vojvodine" maksimalno angažovane, da se konstantno rpati situacija na terenu i da veruje da neće biti probijanja nasipa.\nIz "Voda Vojvodine" poručuju da je izvesno da će vikend-naselja, izgradjena u koritu Dunava, biti poplavljena, što nije neuobičajena pojava.\nPodsetimo, vodostaj Dunava kod Bezdana prešao je u sredu kotu redovne odbrane od poplava, ali po procenama nadležnih za sada ne preti opasnost od izlivanja te reke. Nivo Dunava juče u 7.00 sati iznosio je 490 centimetara i već je tad bio uvećan za 53 centimetra, a danas je dodatno povećan nivo vode.\nKako je objašnjeno, vanredna odbrana od poplava proglašava se kada nivo Dunava pređe 700 centimetara, što se dogodilo juče posl epodne. Takođe juče je i zvanično stiglo upozorenje da će vodostaji te reke u narednih sedam dana biti u porastu.\nNadležni tvrde da za sada nema potrebe za proglašenjem vanredne situacije, a sve jedinice Sektora za vanredne situacije MUP-a Srbije uz vodotok Dunava su u pripravnosti i preduzimaju preventivne i operativne mere na odbrani od poplava.\nJavno-komunalno preduzeće "Beogradvode" juče je saopštilo da zbog porasta nivoa Dunava Beograd nije ugrožen, dodajući da se već preduzimaju sve mere predostrožnosti.\nIstovremeno, severnije od Srbije, Nemačka, Austrija, Češka, Slovačka a sada i Mađarska, bore se sa pravim potopom. Do sada su nabujale reke odnele 16 života, a još najmanje dve osobe se vode kao nestale. Situacija u poplavljenim područjima veoma je dramatična , dok na desetine hiljada vatrogasaca i spasilaca pokušavaju da izađu na kraj sa vodenom stihijom.\nKrivična prijava protiv maloletnika koji su bacili dva „molotovljeva koktela“\nDemokrate u Smederevu u opoziciji


Narodna stranka: Obustavljanje radova u Trsteniku pobeda gradjana nad 'naprednjačkom vlašću'\nBeta 19. jula 2021. 17:35\nPredsednik Opštinskog odbora Narodne stranke Trstenik, Vladan Miodragović, izjavio je danas je „lokalna naprednjačka vlast“, posle protesta gradjana, obustavila radove na kružnom toku u tom mestu.\nU Trsteniku su obustavljeni radovi pošto su gradjani protestovali jer je bilo predvidjeno ukidanje trotoara na kružnom toku.\nMiodragović je naveo da je „pobeda gradjana čista kao suza“ i da „nije uspeo pokušaj predsednice Opštine, Milene Turk da slučaj politizuje“, prenela je Narodna stranka.\nPo njegovim rečima, nije uspeo ni njen pokušaj „da odgovornost za nesposobnost svali na ledja gradjana i potpredsednika Narodne stranke Miroslava Aleksića koji je bivši predsednik Opštine.\nU saopštenju je navedeno da je Turk rekla da je nadjeno novo rešenje za kružni tok, a da je Aleksić odgovoran za to što je sada trebalo da se sprovede loše rešenje, jer je projekat uradjen 2013. godine, kada je on bio predsednik Opštine.\nMiodragović je na to odgovorio da su „porodica Turk i naprednjaci koji vode opštinu, kao i svaki put, pokušali da prikriju sopstvenu odgovornost“.\nPošto je ocenio da „naprednjački režim radi isključivo na štetu gradjana“, Miodragović je rekao da je „dobra je vest da mu se bliži kraj, jer svaki, pa i najmanji pritisak rezultira njegovim povlačenjem (režima) pred narodnim nezadovoljstvom“.


Prezentacija projekta o mladima NVO Kompas - Radio Tivat\nPrezentacija projekta o mladima NVO Kompas\nVečeras će se u Tivtu otvoreno i konstruktivno raspravljati o potrebama i problemima mladih. NVO Kompas- Centar za Informisanje i savjetovanje mladih, održaće od 18 sati u multimedijalnoj sali Opštine Tivat javnu prezentaciju projekta “Bruškin u akciji „.\nKompas se već dugi niz godina bavi potrebama i problemima mladih, podstiče njihov aktivizam, radi na razvijanju kulture dijaloga, afirmiše poštovanje različitosti i otkriva teme o kojime se ne govori često u javnom prostoru među mladima. Pored projekta „Bruškin u akciji“ ova NVO radi i na projektima „Putujuća podrška i „Pričajmo otvoreno“, kaže Tomislav Žegura, predsjednik Kompasa:\n“Mi skoro već deceniju samo mijenjamo tehničke alate, sprave koje koristimo i načine na koji glas mladih treba da se čuje, ali ostaje uvjek ista potreba da mladi ljudi nađu odgovore na svoja pitanja, da dobiju prave informacije, i u povratnom smislu da na pravi način plasiraju svoje poruke zajednici u kojoj žive“.\nBruškin iz naziva njihovog projekta je direktna asocijacija na bokeljski lokalizam za ribaću četku kojom se čiste podovi i zaprljane površine, a s obzirom na današnju kontaminiranost društva, prirode i moralnih vrijednosti projektom se pokušavaju sagledati i ublažiti posljedice „nečistoće“ savremenog života.\nNa večerašnjoj prezentaciji u Tivtu će biti predstavljeni rezlultati projekta u vidu radio podcasta gdje će moći da se čuju isječci iz emisija kao poruke i razmišljanja mladih u vezi života u svojoj zajednici. Tu su teme odrastanja, zatim o tome kako mladi sebe vide, što im je potrebno za kvalitetno ispunjavanje slobodnog vremena, koliko su uključeni u aktivan život zajednice, šta im znači volontiranje, šta treba da znaju o seksualnom razvoju i drugo:\n“Večeras ćemo saznati kako mladi Tivta vide Tivat, kako smatraju da Tivćani vide njih, zatim šta se mladima sviđa u gradu a šta ne, kao i šta misle da bi po njihovom mišljenju trebalo da se ispravi. Svako je večeras dobrodošao da da svoj doprinos i to bi bio vid idealne demokratije o kojoj se toliko priča – da mi obični ljudi na licu mjesta , i simbolično tamo gdje treba, uz smjernice i poruke donosimo predloge i zaljučke koje plasiramo nekima da pritisnu dugmad gdje treba, da se naše preporuke ne stavljaju negdje iza zatvorenih vrata nego da bude baš na ovakvom skupu otvorenog tipa. “\nNakon prezentacije će prisutni imati priliku za razgovor i razmjenu mišljenja u cilju nalaženja kvalitetnih rješenja za pitanja i probleme mladih koji će biti poslati kao predlozi na razmatranje donosiocima odluka u Optštini Tivat.\nProjekat “Bruškin u Akciji” podržava “Institut za Medije Crne Gore” u okviru grant šeme projekta “SNAŽNI – Mediji bez mržnje i dezinformacija”, koji se realizuje uz finasijsku podršku EUi kofinansiranje Ministarstva javne uprave, digitalnog društva i medija Crne Gore, u Albaniji, Bosni i Hercegovini, Kosovu, Sjevernoj Makedoniji, Crnoj Gori, Srbiji i Turskoj.\nPoziv na prezentaciju projekta NVO NOVA Centar za feminističku kulturu i NVU Dramski studio „Prazan prostor“


Kruševac slavi Dan oslobođenja, svečano otkrivanje obnovljenog spomenika\nObeležavanje Dana oslobođenja Kruševca počinje danas manifestacijom u Narodnoj biblioteci od 12 sati, gde se održava kviz program za najmlađe,a u istoj ustanovi je od 14 sati otvaranje Izložbe o književnom delu Dobrice Ćosića, kao i predavanje Aleksandra Jerkova o Ćosićevom delu od 17 sati. 17.Međunarodni festival turističkih piblikacija “Kofer slova”, održava se onlajn, dok je na platou ispred Kulturnog centra od 13 sati Mini sajam knjiga i izdavaštva Rasinskog okruga.\nU KCK-u je od 17 sati projekcija ruskih dečijih filmova,izvođenje predstave “Deobe” Kruševačkog pozorišta je u Domu kulture “Trajal korporacije” od 20 sati.Centralna ceremonija počinje na Dan oslobođenja, 14.oktobar od 9 sati polaganjem cveća na više obeležja,Slobodišta-humke, Spomenik ruskom vojniku u Lazarici i Spomenik srpskim ratnicima kod Fontane,dok je od 10 sati, uz poseban program,otkrivanje obnovljenog i proširenog Spomenika Crvenoarmejcima na Rasini.\nBrojna su dešavanja u toku sutrašnjeg dana, od otvaranja Mocartovog košarkašog igrališta na Barama,koje će poneti ime nedavno preminulog košarkaša Bobana Petrovića,izložbe Istorijskog arhiva “Oslobođenje Kruševca u Prvom i Drugom svetskom ratu”-80 godina od početka Drugog svetskog rata” u Beloj sali KCK-a,akcija dobrovoljnog davalaštva krvi,otvaranje sale Karate kluba,kao i otvaranje 61.Oktobarske izložbe u Umetničkoj galiriji od 20 sati. Svečana akademija i izvođenje Prve srpske opere “Na uranku” Stanislava Biničkog je od 18 sati u Kruševačkom pozorištu.


Mozilla uklonila Avast i AVG ekstenzije iz prodavnice dodataka zbog prikupljanja velike količine informacija o korisnicima -\nObjavljeno 05-12-2019 ; Autor: Oz_Admin | Komentari su isključeni na Mozilla uklonila Avast i AVG ekstenzije iz prodavnice dodataka zbog prikupljanja velike količine informacija o korisnicima\nVesti, 05.12.2019, 02:30 AM\nČetiri popularne ekstenzije za Firefox i Chrome – Avast Online Security, AVG Online Security, Avast SafePrice i AVG SafePrice, uhvaćene su kako prikupljaju mnogo više podataka o milionima svojih korisnika nego što bi trebalo, uključujući i detaljnu istoriju pregledavanja.\nVećina vas se možda i ne seća kada ste preuzeli i instalirali ove ekstenzije, ukoliko ih imate, verovatno zato što kada korisnici instaliraju Avast ili AVG antivirus na svoje računare, softver automatski instalira odgovarajuće dodatke za pregledače.\nEkstenzije upozoravaju korisnike kada posete maliciozni ili fišing web sajt. SafePrice ekstenzije pomažu onima koji kupuju na internetu da pronađu najbolje ponude, uporede cene, pronađu turističke ponude i kupone za popuste sa raznih web sajtova.\nPre mesec dana Vladimir Palant je otkrio da Avast i AVG ekstenzije šalju veliku količinu podataka o navikama korisnika koje se tiču surfovanja na servere kompanije. Količina prikupljenih podataka je „daleko iznad onoga što je neophodno za funkciju ekstenzije“, tvrdi Palant.\nEkstenzije Avastu šalju URL stranice na kojoj se nalazite, jedinstveni identifikator korisnika (UID) koji generiše ekstenzija, naziv stranice, kako ste dospeli na neku stranicu, npr. unosom adrese direktno, korišćenjem obeleživača ili klikom na link, informacije o tome da li ste posetili stranicu ranije, kod države u kojoj boravite, naziv pregledača i verziju, vaš operativni sistem i verziju.\n„Praćenje identifikatora kartica i prozora kao i vaših radnji omogućava Avastu da kreira gotovo preciznu rekonstrukciju vašeg pregledavanja: koliko imate otvorenih kartica, koje web sajtove posećujete i kada, koliko vremena provodite čitajući/gledajući sadržaje, na šta klikćete tamo i kada prelazite na drugu karticu“, rekao je Palant.\nOvog vikenda, Palant je obavestio o svojim saznanjima oba proizvođača pregledača, Mozillu i Google.\nMozilla je u roku od 24 sata preuzela mere privremeno uklanjajući ekstenzije iz svoje prodavnice dodataka dok Avast ne reši ovaj problem. Mozilla je ovu odluku obrazložila time da su ekstenzije prekršile politiku koja se primenjuje na dodatke za Firefox, ne obaveštavajući korisnike i ne tražeći pristanak od njih za prikupljanje ovih podataka.\nMozilla ipak nije dodala ekstenziju na crnu listu, niti ih je automatski uklonila iz pregledača korisnika, tako da su one i dalje aktivne za postojeće korisnike.\nSa druge strane, sve četiri ekstenzije su i dalje dostupne u Googleovoj web prodavnici dodataka za Chrome, ali Palant veruje da će ih kompanija ukloniti posle izveštavanja medija.\n« iPhone 11 Pro prikuplja podatke o lokaciji korisnika čak i korisnici to onemoguće\nInstagram će od novih korisnika tražiti datum rođenja »


Apartman uz plažu - Airbnb\nApartman uz plažu\nCeo prostor (loft), čiji je domaćin Elsa Victoria\nElsa Victoria je superdomaćin\nStan površine 80 m2 u Kondominijumu završen 2017. godine, avangardnog dizajna koji se nalazi u gradskoj rivi. Ovde možete uživati u pogledu na more i pristanište iz svih soba apartmana. Potpuno je opremljen i namešten u udobnoj i modernoj atmosferi sa mnogo osvetljenja.\nDa bi se smanjio rizik od virusa ili bakterija, ovo mesto ispunjava protokol pojačanog čišćenja koji preporučuju Airbnb i lokalne vlasti.\nStan se sastoji od dnevnog boravka, trpezarije za 4 osobe, spavaće sobe sa bračnim krevetom, punog kupatila, opremljene kuhinje, ormara za hodanje i centra za pranje veša. Opremljen je svime što je gostu potrebno da se osjeća kao kod kuće, a po svojoj lokaciji blizu je svega, što mu omogućava mobilizaciju u raznim opcijama, bilo da se radi o pješačenju, biciklizmu, taksijima ili javnom prijevozu. Na jugu, 2 km udaljen je istorijski centar grada, Plaza Mačado i Olas Altas, a na severu, 4 km udaljen je Zlatna zona, a ispred kondominijuma je Playa Norte, jedna od najprometnijih za kupače.\n4,95 od 5 zvjezdica u 168 recenzije/a\n4,95 · 168 utisaka\nStan se nalazi na glavnoj aveniji grada koja graniči sa celim pristaništem, a u okruženju se nalaze razni restorani i turističke atrakcije.\nUz pristup svim vrstama prevoza, postoje upala pluća, taksiji, UBER servis i autobus javnog prevoza Sâbalo Centro koji vas vodi ispred zgrade i prebacuje na različite tačke grada. Pored toga, na pristaništu se nalaze i različita mesta za iznajmljivanje bicikala kako biste se prošetali biciklom preko pristaništa.\nDomaćin je Elsa Victoria\nNa raspolaganju sam da odgovorim na pitanja ili nedoumice putem telefona, wassapa ili imejla.


Da li je ovo odgovor na pitanje? Koliko je bogat Aleksandar Vučić?\nOlimp Nikolas апр 22, 2020, 7:05 по подне\nAnđelko i Anđelina su roditelji trenutnog predsjednika Srbije, Aleksandra Vučića, a kako se navodi oni imaju veliki, trosoban stan na Vračaru. Taj stan kako prenose mediji ima 112 kvadrata, a vrijednost ovog stana te veličine i na toj lokaciji iznosi i do 240.000 evra.\nNjegov otac u Novom Beogradu ima još jedan stan koji ima 80 kvadratnih metara kao i garažu koju su dodatno kupili uz stan. Ovaj stan ima jednako veliku vrijednost koja je procjenjene oko 111.000 evra, ali pored toga oni imaju i veliku kuću koja se nalazi u Jajincima.\nSve zajedno, oa porodica ima nekretnina u vrijednosti 1.280.000 evra, kako su mediji prenijeli. U nastavku možete da pročitate šta Vučić posjeduje još i vidjeti slikovito izračunato sve, prenosi infonews24h.site.


Posao u Nemackoj trazim Archives - Pogledajte!\nTag Archives: Posao u Nemackoj trazim\nViše nije nužno da radno mesto bude s liste deficitarnih zanimanja i da li na birou rada postoje domaći radnici koji bi imali prednost pri zapošljavanju\nSvaki peti državljanin Nemačke ima migrantske korene, u zemlji je desetak miliona stranac pa ipak, Nemačka se zakonski do sada nije definisala kao useljenička zemlja. Stari tabu sada konačno puca pošto su stranke Demohrišćanske unije izašle u susret koalicionom partneru Socijaldemokratama, ali i privredi koja vapi za radnom snagom.\nKao i do sada, preko legalnih posredničkih agencija ili direktno kod poslodavaca ili na sajtu Agencije za rad. Ali sada se otvara još jedna opcija – svako sa kvalifikacijom može se doseliti u Nemačku na šest meseci kako bi tražio posao. Doduše, on mora imati ili nečije garantno pismo ili par hiljada evra na računu kako bi dokazao da će u tom periodu imati od čega da živi, dok se ne zaposli. U tih šest meseci nije dozvoljeno „snalaženje“ van struke kako bi se nešto zaradilo.\nTo još nije definisano, ali ministar unutrašnjih poslova Horst Zehofer smatra da bi nemački trebalo poznavati na nivou koji je inače trenutno potreban da bi se položio „integracioni test“, a to je B1. Doduše, trenutno je onima iz deficitarnih zanimanja dozvoljeno da dođu i sa slabijim znanjem pa da u roku od nekoliko meseci to znanje unaprede. Vladajuća koalicija se saglasila i da dodatno podstakne rad Gete instituta i centara koji pomažu u vrbovanju radne snage – takvi već postoje u zemljama Zapadnog Balkana.\nPosao u Nemackoj trazim\nCENA? SITNICA Ima 19 godina i tvrdi da nije imala dečka jer je bila previše zauzeta učenjem. Zato sada PRODAJE NEVINOST\nTinejdžerka Alis Hejson (19), koja je navodno bila previše fokusirana na učenje da bi pronašla momka, odlučila je da proda svoju nevinost na aukciji, jer još nije zainteresovana da pronađe pravu ljubav. Hejson, koja je rođena u Španiji a sada … read more


Ovo je obrazloženje Bošnjaka zbog čega je HDZ-ov prijedlog izbornog zakona štetan - Kameleon M&M\nU obrazloženju odluke o posezanju za vitalnim nacionalnim interesom Kluba Bošnjaka u Domu naroda Parlamentarne skupštine BiH na predloženi prijedlog HDZ-a o izmjenama Izbornog zakona BiH navedeni su razlozi zbog čega ovaj prijedlog nije prihvatljiv za Bošnjake.\nKao prvo, stoji u obrazloženju, ovaj prijedlog ignoriše činjenicu da, unatoč dugotrajnim i obuhvatnim naporima domaćih i stranih aktera, nije postignut politički dogovor o izmjenama izbornog zakonodavstva i Ustava BiH. Radi se o jednostranom i protivustavnom prijedlogu.\n“Prijedlog ignoriše ustaljenu praksu, a ona bi trebalo da bude naročito poštovana kada se radi o vitalno važnom pitanju izbornog zakonodavsta, da se zakoni prvo dostavljaju Predstavničkom domu PS BiH. Predstavnički dom čine predstavnici direktno izabrani od naroda, njihov glas u ovakvim pitanjima je od presudnog značaja i može biti samo potvrđen u Domu naroda. Prijedlog je prije u upućivanja u proceduru trebao biti dostavljen Interresornoj radnoj grupi za izmjene Izbornog zakonodavstva BiH. Njegovo razmatranje po hitnom postupku onemogućava podnošenje amandmana koji bi eventualno mogli uticati na popravljanje diskriminirajućih rješenja,” navedeno je u obrazloženju.\nU nastavku je navedeno da Prijedlog Zakona ne ispunjava obaveze BiH iz ključnog prioriteta Evropske komisije 4. f) koji glasi: “Osigurati jednakost i nediskriminaciju građana, posebno postupanje prema presudi Evropskog suda za ljudska prava (ESLIP) u predmetu Sejdić-Finci”.\n“Niti jedan član ovog prijedloga ne osigurava uklanjanje postojeće diskriminacije. Prijedlog Zakona ne osigurava provođenje preporuka OSCE/ODIHR-a, što je obaveza sadržana u ključnom prioritetu 1. Evropske komisije: Osigurati da se izbori provode u skladu sa evropskim standardima tako što će se provesti relevantne preporuke OSCE/ODIHR-a i Venecijanske komisije koje se odnose na integritet izbornog procesa,” navodi se u dokumentu.\nPored ovih općih primjedbi na Prijedlog zakona o izmjenama i dopunama Izbornog zakona BiH, a u kontekstu štetnosti po vitalni interesa bošnjačkog naroda istakli su da Članom 5. Prijedloga zakona o izmjenama i dopunama Izbornog zakona BiH, u Poglavlju 8 (Predsjedništvo BiH) član 8.1. mijenja se i postaje još dikriminatorniji u odnosu na trenutno važeće rješenje koje je prema odlukama Evropskog suda za ljudska prava diskriminatorno i koja se mora mijenjati.\n“Izmjena je predvidena za izbor članova Predsjedništva BiH sa prostora Federacije BiH tako da se bira jedan Bošnjak i jedan Hrvat, ali se izbor hrvatskog člana Predsjedništva uslovljava većinskom podrškom u pet kantona Hercegovačko-neretvanskom, Srednjebosanskom, Zapadnohercegovačkom, Kantonu 10 i Posavskom. Ovakvim rješenjem kandidati za člana Predsjedništva BiH iz reda Bošnjaka se stavljaju u nepovoljniji položaj, a ravnopravnost bošnjačkog naroda sa drugim narodima, u ovom slučaju hrvatskim, je svakako pitanje koje je od vitalnog nacionalnog interesa,” navodi se.\nNaime, prema Prijedlogu, kandidati za člana Predsjedništva BiH iz reda Bošnjaka moraju osvojiti najveći broj glasova među bošnjačkim kandidatima u cijeloj Federaciji BiH, za razliku od kandidata za člana Predsjedništva BiH iz reda Hrvatskog naroda koji, u najekstremnijem slučaju treba osvojiti većinu u jednom od pet kantona što će mu biti dovoljno da bude izabran.\n“Ova odredba Prijedloga štetna je za vitalni interes bošnjačkog naroda i zbog činjenice da je zadržala odredbu da se za člana Predsjedništva BiH iz entiteta RS bira Srbin. Dakle, i pored jasnih stavova Evropskog suda za ljudska prava (predmet Pilav protiv BiH) da se radi o diskriminatornoj odredbi koju je potrebno mijenjati predlagači su je zadržali. Mogućnost Bošnjaka da se kandidiraju za članove Predsjedništva BiH iz entiteta RS je svakako pitanje koje mi smatramo vitalnim za povratak i opstanak na tim prostorima, a time i jednim od mehanizama za eliminaciju posljedica strašnih zločina uključujući i genocid koji je nad našim narodom počinjen na tom prostoru, što ovakav Prijedlog čini štetnim za naš vitalni nacionalni interes,” naglašeno je u obrazloženju.\nTakođer, kako navode, Članom 6. Prijedloga zakon o izmjenama i dopunama Izbornog zakona BiH, u Poglavlju 9 (Parlamentarna skupština BiH) član 9.12e. mijenja se tako da svaki politička partija ili poslanik u Narodnoj skupštini RS ima pravo da predloži listu za izbor srpskih delegata u Domu naroda Parlamentarne skupštine BiH.\n“Primjedba u pogledu štetnosti po vitalni nacionalni interes bošnjačkog naroda je ista kao i kod izbora člana Predsjedništva BiH iz entiteta RS. Činjenica da bošnjački poslanici, a kojih prema Ustavu RS u Narodnoj skupštini RS mora biti najmanje četiri, moraju predlagati i birati srpske delegate, pored toga što je diskriminatorna za bošnjački narod u entitetu RS, i štetna je po naše vitalne interese u ovom entitetu. Ovakvim pristupom eliminira se mogućnost da se u ime bošnjačkog naroda iz entiteta RS kandidira i bude izabran delegat u Dom naroda Parlamentarne skupštine BiH, te da u istom zastupa interese bošnjačkog naroda koji živi u ovom entitetu. Ograničenja za kandidovanje na izborima po osnovu etničke pripadnosti i prebivališta je prema stavovima Evropskog suda za ljudska prava diskriminatorno i ODHIR je u svojim izvještajima od 2010., 2014. i 2018. godine tražio da se te diskriminacije ukinu,” podcrtano je u obrazloženju.\nKao posljednji sporan član naveli su prijedlog u članu 9. i 10., koji sadrži odredbe o izboru delegata u Dom naroda Parlamenta Federacije BiH, suprotne odredbama Ustava Federacije BiH prema kojima “U Domu naroda bit će najmanje jedan Bošnjak, jedan Hrvat i jedan Srbin iz svakog kantona koji imaju najmanje jednog takvog poslanika u svom zakonodavnom tijelu”.\n“Prijedlogom se šteti interesima bošnjačkog naroda u cjelini a naročito u kantonima u kojima je njihov broj ispod 5% od ukupnog broja Bošnjaka u Federaciji BiH prema rezultatima poslednjeg popisa. Tako se određuje da će Posavski, Zapadnohercegovački i Kanton 10 birati jednog delegata u Dom naroda, što Bošnjake u ovim kantonima stavlja u neravnopravan položaj. Za nas je problematičan i raspored delegata druga dva naroda u Federaciji BiH. Ovakvim prijedlogom produbljuju se podjele u našem društvu, diskriminiraju se Bošnjaci u sredinama gdje ih ima ispod 5% i nama je to neprihvatljivo. Obnova multietničkog društva na cijelom teritoriju Bosne i Hercegovine svakako je naš vitalni nacionalni interes.”\ndom naroda Klub Bošnjaka obrazloženje prijedlog ps bih vitalni nacionalni interes


Šef američkih vojnih obaveštajaca: Asad neće pasti dokle god ga podržavaju Rusija i Iran\nŠef američke vojne obaveštajne službe DIA (Defence Intelligence Agency) rekao je danas da ne veruje da će vlast sirijskog predsednika Bašara Asada uskoro pasti ili biti poražena jer ima snažnu podršku Irana i Rusije. General Vinsent Stjuart rekao je pred Komitetom za oružane snage SAD da će snage lojalne Asadu verovatno povratiti neke ključne teritorije. "On (Asad) je sada sigurno u mnogo boljoj pregovaračkoj poziciji nego >> Pročitaj celu vest na sajtu Večernje novosti << što je bio pre šest meseci", rekao je Stjuart. Američki general je takođe rekao da očekuje da se posle izvesnog vremena raziđu interesi Rusije i Irana u Siriji. Ali za sada, dodao je Stjuart, Iran želi dobre odnose sa Moskvom kako bi mogao da nabavlja rusko naoružanje bez preduslova. SAD žele da ukone sa vlasti sirijskog predsednika Bašara Asada koga smatraju preprekom za postizanje mira u toj državi.\nSAD: Malo verovatno da će sirijska vlada pasti\nMalo je verovatno da će vlada sirijskog predsednika Bašara el Asada uskoro pasti ili biti poražena, zbog pojačane podrške Irana i Rusije, navodi direktor američke Obaveštajne odbrambene agencije (DIA) general potpukovnik Vinsent Stjuart. ...


Domaći tekstilci vredno šiju i za strano tržište: Odobren izvoz maski od čistog tekstila - Biznis Telegraf.rs\n24/04/20 | 12:53 ≫ 12:54\nDomaći tekstilci vredno šiju i za strano tržište: Odobren izvoz maski od čistog tekstila\nNa snazi je i dalje zabrana izvoza maski registrovanih kao medicinska sredstva, kao i zaštitnih maski izrađenih od kombinovanih materijala\nOdobren je izvoz samo za maske izrađene od čistog tkanog tekstila / Foto: Tanjug/AP\nNa inicijativu članica Privredne komore Srbije (PKS), kompanija okupljenih u Udruženju za industriju tekstila, odeće, kože i obuće, Vlada Srbije izmenila je Odluku o privremenoj zabrani izvoza osnovnih proizvoda bitnih za stanovništvo, čime je omogućen plasman u inostranstvo i višekratnih zaštitnih maski proizvedenih od tkanog tekstila, nekombinovanog sa drugim materijalima.\nBudući da su potrebe domaćeg tržišta podmirene i stvorene stabilne zalihe tekstilnih prekrivki za lice, domaći tekstilci obratili su se Privrednoj komori Srbije s predlogom da se omogući izvoz pamučnih maski koje su veoma tražene u inostranstvu.\nInicijativa PKS je prihvaćena i odobren je izvoz šivenih maski za višekratnu upotrebu koje su u celini izrađene od čistog tkanog tekstila, dok je na snazi i dalje zabrana izvoza maski registrovanih kao medicinska sredstva, kao i zaštitnih maski koje su izrađene od kombinovanih materijala.\nVeliki broj srpskih tekstilaca je, usled izbijanja pandemije, preorijentisao svoju proizvodnju na izradu zaštitnih maski, kako bi odgovorili na pojačanu tražnju deficitarnog proizvoda i doprineli stabilizaciji tržišta.\nIstovremeno, kao društveno odgovorni donatori, ove kompanije su u velikom broju humanitarnih akcija pomogle medicinskim radnicima i zdravstvenim ustanovama, ali i firmama i građanima da se snabdeju prekopotrebnom opremom.\n- U prvoj sedmici epidemije naše firme proizvodile su oko 100.000 maski dnevno, a sada u Srbiji svakog dana može da se napravi i do 360.000 tekstilnih prekrivki za lice - ističe Nemanja Jovanović iz Udruženja za industriju tekstila, odeće, kože i obuće PKS.\nMeđu kompanijama u tekstilnom sektoru koje su preorijentisale proizvodnju na izradu zaštitnih maski je i "Gruppo Fiorentino" s juga Srbije. Dnevni kapacitet im je oko 5.000 maski, a počeli su i izradu jednokratnih mantila, kapuljača i kapa za medicinske radnike.\n- Mi smo odmah deo proizvodnje usmerili na pamučne maske koje štite druge ukoliko je onaj ko je nosi zarazan, jer sam kao Italijan video šta se desilo u mojoj zemlji kad je izbila zaraza. Želeli smo brzo da reagujemo i sprečimo širenje epidemije u neposrednom okruženju - ističe direktor Andrea Nutrikato.


VELIKO POJAČANJE : Iznenađenje u Partizanu – NBA potencijal će pojačati crno-bele?! (VIDEO) – SuperCarobniSvijet\nVELIKO POJAČANJE : Iznenađenje u Partizanu – NBA potencijal će pojačati crno-bele?! (VIDEO)\nEkipa Nenada Čanka trenutno vodi pregovore sa još jednim igračem koji bi mogao uskoro da zaigra.\nTalentovani košarkaš koji se nalazi na radaru nekoliko NBA timova uskoro bi mogao da nosi Partizanov dres.\nPored Vaughn -a i Sy -a, u Beograd bi mogao sletjeti, još jedno odlično pojačanje iz inostranstva, a radi se o 24 -godišnjem centru, Amida Brimah -u, koji je donedavno igrao za Austin Spurs-e, filijalu San Antonio Spurs -a.\nOvaj centar rođen je u glavnom gradu Ghane – Akri, osvojio je NCAA titulu, a tu je i upoznao sadašnjeg playmaker -a Partizana, Nigel Williams-Goss-a, kao i Dylana Ennis-a koji trenutno igra za najvećeg rivala crno-belih Crvenu Zvezdu.\nBrimah je učestvovao na zadnjem NBA draftu, ali nije bio izabran, a nastupao je za i za Chicago Bulls-e u ljetnog ligi, dok je i trenirao još sa Denver Nuggetsima.\nTransfer ovog centra bi se trebao objaviti nakon što se riješi prepirka oko BAT suspenzije uslijed neisplaćenih dugovanja Dušku Vujoševiću.


Izvođenje - INDAS DOO\nHome > Inženjering > Izvođenje\nIzvođenje radova u oblasti automatizacije, merenja i regulacije u industriji je veoma važan korak u implementaciji sistema. Oprema daje maskimalne rezultate samo kada je ugrađena u skladu sa preporukama proizvođača, kada su za njenu ugradnju korišćeni kvalitetni materijali i pribori i kada je pravilno podešena i puštena u rad od strane kvalifikovanih i obučenih stručnjaka.\nINDAS veliku pažnju poklanja upravo ovom segmentu aktivnosti, u kojem pružaju svojim korisnicima usluge od puštanja opreme u rad, ugradnje opreme kod korisnika, asembliranja i isporuke potpuno testiranih komandnih ormana sa elektro i/ili pneumatskom opremom, izgradnje delova ili celih sistema automatskog upravljanja bilo po postojećem projektu, bilo po principu “ključ u ruke”.\nIzvođenje radova obuhvata proizvodnju i instalaciju mašinske, elektro i telekomunikacione opreme kao i aplikativnog softvera. Takođe pokriva i testiranje i puštanje opreme u rad i integraciju celih sistema. Konačno, uz svaki izvedeni segment, korisniku se predaje dokumentacija izvedenog stanja.\nIzrada hidromašinskih i pneumatskih instalacija, izrada komandnih ormana pneumatike, mašinska ugradnja senzora i druge opreme, proizvodnja mašinskih delova u skladu sa specifičnim potrebama korisnika.\nIzrada niskonaponskih i upravljačkih instalacija, asembliranje komandnih ormana, ugradnja, povezivanje, programiranje, podešavanje i puštanje opreme u rad.\nImplementacija telekomunikacione mreže i sistema za prenos podataka korišÄ‡enjem raznih telekomunikacionih tehnologija (radio veza, GSM mreža, LAN,WLAN tehnologija…).\nImplementacija aplikativnog software-a za nadzor, kontrolu procesa u realnom vremenu i prenos podataka Izrada namenskih aplikacija za specifične zahteve korisnika. Obuka korisnika je obavezna tokom puštanja software-a u rad, kao i obezbeđivanje dokumentacije (user manuals).


Plastičari pred meč Kupa Srbije (VIDEO) | MP - moj klub\nPlastičari pred meč Kupa Srbije (VIDEO)\n8. марта 2016. · by Žile\t· in kup Srbije, sezona 2015/16, Vesti - izjave, Video.\t·\nPosle pobede u Kostolcu u 16. kolu Super lige, rukometaše Metaloplastike sutra očekuje prvi meč četvrtfinala Kupa Srbije. Šapčani će o učesniku finalnog turnira odlučivati u dvomeču protiv ekipe ŽSK Žabalj koja je domaćin u prvoj utakmici. Ekipa iz Žablja trenutno je vodeći tim Prve lige „Sever“, a plasman među osam najboljih u Kupu izborila je osvajanjem regionalnog Kupa Vojvodine. Šapčani su apsolutni favoriti, ali preduslov da se izbori plasman na finalni turnir svakako je maksimalno ozbiljan pristup. Ukoliko bude tako, plavi će biti učesnici završnice najmasovnijeg takmičenja, uveren je prvotimac Mladen Ivanović.\n← Kup Srbije: Idemo u Žabalj\nKUP SRBIJE: Šapčani u Žablju →


Internet marketing za firme (veleprodaje) – Izrada sajtova Beograd\nSve ovo upućuje da itekako treba posvetiti pažnju internet marketingu u delu koji se odnosi na B2B.\nEvo i nekoliko predloga za razvijanje online marketing strategije\nWeb sajt – dobro i kvalitetno dizajniran sajt itekako ostavlja utisak na posetioce, dok bi sadržaj trebao biti pre svega edukativne prirode kako bi što više angažovao i upućivao korisnike na proizvode ili usluge.\nBlog – kompanijski blog, je jedan od osnovnih alata koji može povezati kompaniju sa kupcem i predstavljati osnovni izvor ljudima koji vrše online pretrage i istraživanja proizvoda i usluga.\nLinkedin – ova društvena mreža je pokazala da je tri puta efikasnija za B2B kompanije od konkurentskih Facebook-a i Twittera. Statistika koja govori o ovome ovde.\nNovi posetioci – stalno treba dovoditi nove posetioce do sajta i bloga, recimo uključite u signaturu e-mailova ili na pakovanjima i publikacijama linkove ka vašem sajtu i blogu.\nUnapređenje sadržaja sajta – sadržaj sajta doprinosi boljoj interakciji sa kupcima usluga i proizoda zbog toga je potrebno stalno raditi na njegovom unapređenju.\nOvde je naveden samo predlog za razvoj marketing strategije za kompanije iz sfere B2B (veleprodaje), ali svakako treba što pre krenuti u akciju jer konkurencija to svakako već radi.


Tuzlaci koriste "ljekovitu vodu" koja nije ispitana, stručnjaci upozoravaju na posljedice | Trend Radio Velika Kladuša\nTuzlaci koriste “ljekovitu vodu” koja nije ispitana, stručnjaci upozoravaju na posljedice\nPod izlikom narodski utvrđene ljekovitosti, građani Tuzlanskog kantona sve više konzumiraju vodu sa javnih česmi koje nisu zdravstveno ispitane. Stručnjaci upozoravaju na moguće posljedice po zdravlje koje takva voda može izazvati, ukazujući na važnost opreza.\nZavod za javno zdravstvo Tuzlanskog kantona dva puta godišnje radi analizu kvaliteta vode na javnim izvorištima. U posljednjoj analizi od obrađenog 31 uzorka, njih 11 je bilo neispravno, dok se 20 može koristiti za piće.\nOva analiza izvršena je u martu ove godine, shodno preporukama higijensko-epidemioloških službi domova zdravlja, ali njome nisu obuhvaćena sva javna izvorišta.\nIz Kantonalnog zavoda za javno zdravstvo, kažu da u Tuzlanskom kantonu ne postoji sistem kontinuiranog praćenja kvaliteta pitke vode u svim javnim objektima, posebno iz javnih česmi, odnosno izvorišta.\n“Ovakav način kontrole pitke vode je manjak i on nosi rizik da se na vrijeme ne otkrije uzrok zagađenja, a samim tim i ne poduzimaju blagovremene adekvatne preventivne mjere. Shodno tome, javne česme koje nisu priključene na mrežu gradskog vodova su nesigurni izvori vodosnabdijevanja. Međutim, zbog sigurnosti zdravlja građana, naš zavod većinu njih kontroliše u martu i julu svake godine”, kaže nam dr. Selma Azabagić, rukovoditeljica Službe za higijenu i zdravstvenu ekologiju pri Zavodu za javno zdravstvo TK.\nU redovima za točenje čekaju i po tri sata\nOve godine među neispitanim izvorištima našla se i javna česma Sadas u tuzlanskom prigradskom naselju Šići, koja dnevno broji na desetine konzumenata vode.\nVećini, kako nam kažu, papir o ispravnosti nije potreban, vjerujući predanjima da je ta voda korisna za zdravlje jer pospješuje funkcioniranje bubrega i jetre, poboljšava imunitet i doprinosi rješavanju problema na koži.\n“Ovu vodu točim dugi niz godina, na nju sam navikao i teško da drugu mogu piti. Ona u sebi ima mangana koji djeluje na nervni sistem pa se u određenim periodima mora napraviti pauza od 10 do 15 dana. Konzumiranje ove vode mi nije donijelo nikakve neželjene efekte”, kaže nam Arif Muratović, kojeg smo na izvorištu zatekli u trenutku dok je točio vodu.\nVodu sa Sadasa konzumira i Omer Džinić koji vjeruje narodskim predanjima da ona pospješuje izbacivanju kamena iz organizma.\n“Da je ova voda kvalitetna potvrđuje vam i to da se na red za točenje zna čekati po dva ili tri sata. Da ima nekih negativnih dejstava, svi bismo sigurno to osjetili na svom organizmu. Ljudi je najviše koriste za rastvaranje kamena u bubregu, a mnogi su ovdje dolazili i pričali da im je ona u tome zaista pomogla”, navodi Džinić.\nS druge strane, iz Zavoda za javno zdravstvo TK apeluju na građane da ne koriste vodu sa izvora koja nisu ispitana. Kako naglašavaju, najčešći razlog neispravnosti vode je nedostatna dezinfekcija, odnosno neodržavanje vodnih objekata, zbog nepostojanja osoba koje bi bile zadužene za čišćenje i uspostavljanje sistema za hlorizaciju.\n“Koliformne bakterije koje se najčešće nađu tokom analiza govore u prilog visokog rizika korištenja ovakvih voda jer je ona fekalno zagađena. Konzumiranje takve vode može donijeti posljedice po zdravlje u vidu gastroenterokolitisa, infekcije urinarnog trakta te gastritisa koji su praćeni prolivom, povraćanjem i visokom tjelesnom temperaturom”, upozorava Azabagić, inače specijalistica higijene i zdravstvene ekologije.\nKorištenje neispravne vode za piće, kako navodi naša sagovornica, dugoročne posljedice po zdravlje ne može ostaviti.\n“Građani koji konzumiraju vodu na tim lokalitetima su se kolonizirali na takav kvalitet vode, mada, svaka koja bakteriološki ili fizičko-hemijski nije ispravna proglašava se vodom koja nije za piće. Zbog toga mi uvijek preporučujemo da se konzumira voda iz gradskih vodova koji su kontinuirano pod kontrolom odgovornih osoba, a javne česme samo u slučaju nužde jer one kao takve mogu služi za alternativni izvor vodosnabdijevanja u vremenu poplava, elementarnih nepogoda i slično”, naglašava Azabagić.\nGrađanima savjetuje da se informišu o rezultatima laboratoriskih ispitivanja prije svakog korištenja vode jer kontaminacija nosi već spomenuti rizik.\nKada je riječ o posljednjoj analizi koja je izvršena u Tuzlanskom kantonu, voda za piće zdravstveno nije ispravna na javnim česmama Kiseljak-prirodna mineralna, zatim Slavinovići, Ječmište i Lipa Mihatovići koje se nalaze u Tuzli.\nTakođer, voda je nezdrava i na javnim česmama Djedovača u Gornjim Dubravama kod Živinica, Bjelkina voda u Banovićima, Zrnić Ševko Vida II u Gradačcu, Bukvik Gornji u Srebreniku, Terzikuša u Teočaku, Avdićkuša u Klokotnici kod Doboj istoka te Masle u Kalesiji.


Dogovor potvrđen potpisima: Talenti iz Srpske na Diplomatskoj akademiji u Beogradu | BL Portal\nDogovor potvrđen potpisima: Talenti iz Srpske na Diplomatskoj akademiji u Beogradu\n7. Decembra 2021. 14:59\nMinistar za evropske integracije i međunarodnu saradnju Republike Srpske Zlatan Klokić i ministar spoljnih poslova Srbije Nikola Selaković potpisali su danas u Beogradu Memorandum o saradnji vlada Srbije i Srpske u oblasti diplomatskog obrazovanja.\nKlokić i Selaković poslije potpisivanja Memoranduma objasnili su da je riječ o dokumentu koji predstavlja pravni okvir za školovanje i usavršavanje mladih i talentovanih ljudi iz Republike Srpske na Diplomatskoj akademiji Ministarstva spoljnih poslova Srbije.\nKlokić je zahvalio Selakoviću, predsjedniku Srbije Aleksandru Vučiću i Vladi za podršku koju pružaju Srpskoj na svim poljima, što potvrđuje i danas potpisani dokument o saradnji.\n“Memorandum nama znači mnogo, jer će buduće diplomate iz Republike Srpske biti u prilici da usavršavaju znanja kako bi Srpsku što bolje predstavljali u svijetu. Siguran sam da ćemo sa Srbijom u narednom periodu realizovati brojne projekte koji će pomoći promociji Srpske i pozicije čitave BiH u čitavom svijetu”, rekao je Klokić.\nOn je istakao da podrška Srbije i njenog rukovodstva Republici Srpskoj nikada nije bila tako potpuna i toliko velika kao u proteklih sedam godina.\n“U Srpskoj nema opštine da Srbija u njoj nije realizovala neki projekat za bolji život građana Srpske. Siguran sam da će ta podrška biti izražena i ubuduće”, poručio je Klokić.\nSelaković je precizirao da se obuka na Diplomatskoj akademiji Ministarstva spoljnih poslova Srbije sastoji od devet mjeseci stalnih predavanja, raznih drugih aktivnosti i polaganja ispita.\n“Nakon toga, polaznici akademije stiču mogućnost da poslove u okviru diplomatske struke obavljaju na mnogo ozbiljniji, kvalitetniji i profesionalniji način”, rekao je Selaković.\nOn je da je sa Klokićem prije potpisivanja Memoranduma razgovarao o njegovoj primjeni, koja bi trebalo da počne naredne akademske godine.\n“To znači da bi Memorandum počeo da se primjenjuje za nekih 11 mjeseci, a moja namjera je bila da, ako možemo, pre kraja ove godine dovedemo u Beograd jedan broj naših mladih kolega iz Srpske i ugostimo ih na našoj akademiji”, rekao je Selaković.\nOn smatra da će tim ljudima Diplomatska akademija omogućiti obrazovanje koje nije moguće steći ni u BiH, odnosno u FBiH ili Srpskoj.\n“Trudićemo se da našim mladim kolegama omogućimo da to obrazovanje imaju ovde u Beogradu i da završe početnu obuku, kako bi bili mnogo spremniji za izazove koje diplomatija kao sofisticirana delatnost od njih i zahteva”, poručio je šef srpske diplomatije.potpis\nTags: Memorandum, Nikola Selaković, Srbija, Srpska, Zlatan Klokić\nIz Gradske uprave poručili Đajiću: Samo porodilje koje su podnijele zahtjev mogu dobiti po 500 KM\nRazmjena iskustava! Predstavnici Grada Banjaluke na regionalnoj konferenciji u Tirani


Balkanski barometar: Podrška evrointegracijama u regionu prvi put iznad 50 odsto – NovostiDana.rs\nBalkanski barometar: Podrška evrointegracijama u regionu prvi put iznad 50 odsto\nPredstavljajući rezultate na samitu Berlinskog procesa u Poznanju, generalna sekretarka RCC Majlinda Bregu rekla je da je to prvi put prvi put za pet godina, koliko se radi Balkanski barometar, da je više od polovine ispitanih gradjana podržalo evropsku integraciju regiona.\nU istraživanju iz 2015. godine članstvo u EU podržavalo je 42 odsto gradjana Zapadnog Balkana.\nNa panelu Povećavanje napora u pravcu transformacije regiona radi napretka na putu evropskih integracija, Bregu je kazala i da važnost regionalne saradnje prepoznaje 74 odsto gradjana i 67 odsto kompanija.\nDa bi poslovne i trgovinske veze unutar regiona trebalo da budu poboljšane veruje 53 odsto gradjana Zapadnog Balkana.\nUkupno gledano, zadovoljstvo gradjana situacijom u regionu konstantno je u porastu, ali je ipak manje od polovine njih zadovoljno tom situacijom 44 odsto, u poredjenu s 35 odsto 2015. godine.\nZa 60 odsto gradjana Zapadnog Balkana nezaposlenost je najveći problem, za 47 odsto to je ukupna ekonomska situacija, a sve više brinu i zbog korupcije (26 odsto) i odliva mozgova (13 odsto). Svoj socioekonomski status 69 odsto gradjana ocenilo je kao prosečan, dok je 26 odsto navelo da je ispod proseka, a 16 odsto da ne može da priušti osnovne potrepštine.\nKompanije su više optimistične nego ranije 61 odsto, što je znatan skok u odnosu na 47 odsto pre četiri godine.\nGotovo 40 odsto kompanija očekuje da će zaposliti nove radnike sledeće godine.\nKad je reč o zaposlenosti, zabeležen je pad od osam odsto svega 34 odsto ispitanih reklo je da je zaposleno, za razliku od 42 odsto u prošlogodišnjem istraživanju.\nDa je digitalizacija javnih usluga ključ za povećanje transparentnosti i smanjenje korupcije smatra 58 odsto kompanija Zapadnog Balkana, navela je Bregu.\nVećina gradjana 61 odsto, rekla je da je nezadovoljna naporima vlade na suzbijanju korupcije, za razliku od 70 odsto u prethodnom istraživanju.\nPrvi put otkako se radi Balkanski barometar, većina ispitanika 27 odsto, rekla je da naporan rad smatra najvažnijim faktorom za napredovanje u životu, a ne poznavanje odredjenih ljudi (26 odsto), dobro obrazovanje (23 odsto), sreću (14 odsto) ili pripadnost bogatoj porodici (sedam odsto).\nKad je reč o socijalnoj inkluziji ranjivih grupa, svega 40 odsto gradjana Zapadnog Balkana smatra da je u redu da njihova deca idu u školu s romskom decom, 39 odsto nema problem da radi s Romima, a svega devet odsto smatra prihvatljivim brak s osobom iz romske populacije. Da ne bi zaposlilo pripadnika romske zajednice reklo je 12 odsto kompanija.\nDa uopšte ne koristi internet reklo je 26 odsto ispitanika.\nZapadni Balkan se kreće u pravom smeru, ali veoma sporo, a gradjani su umorni jer ne vide perspektivu brzog napretka ka EU, ocenjeno je danas u Poznanju na Samitu Berlinskog procesa.\nNa panelu pod nazivom Povećavanje napora u pravcu transformacije regiona radi napretka na putu evropskih integracija, u organizaciji Saveta za regionalnu saradnju (RCC), stručnjak za regionalnu saradnju i proširenje EU Sanjin Arifagić rekao je da su svi u regionu „frustrirani brzinom“ napretka ka EU, da mnogi transformaconi procesi na Zapadnom Balkanu traju znatno duže od očekivanog, i kao primer naveo to što se u 2019. godini i dalje govori o privatizaciji.\nDirektorka za Zapadni Balkan pri Generalnom direktoratu Evropske komisije za politiku prema susedima i pregovore o proširenju Henoveva Ruis Kalavera kazala je da nijedna zemlja neće ući u EU dok ne bude spremna za to, dok ne bude imala nezavisno sudstvo.\nKazala je da u potpunosti razume da su gradjani regiona umorni pošto ne vide perspektivu brzog napretka ka Uniji.\nMinistar spoljnih poslova Slovenije Miro Cerar kazao je da Ljubljana snažno podržava proširenje EU na Zapadni Balkan i ocenio da je za napredak regiona ka Uniji potrebno hitno rešavanje nerešenih pitanja iz prošlosti.\nGlavni pregovarač Crne Gore u pregovorima s EU Aleksandar Drljević ocenio je da EU treba da uvaži napredak u reformama Severne Makedonije i Albanije i upozorio da će u suprotnom entuzijazam u regionu opasti.\nPredsednik Upravnog odbora beogradskog Centra za evropske politike Srdjan Majstorović rekao je da Evropska komisija „radi odličan posao“, ali da zemlje članice EU odlučuju o daljem napretku kandidata za članstvo u Uniji.\nOn je ocenio da bi zemlje regiona trebalo bolje sebe da predstavljaju u evropskim prestonicama i dodao da političari sa Zapadnog Balkana treba da pokažu više uzajamnog poštovanja.\nNa panelu su objavljeni i rezultati najnovijeg istraživanja javnog mnjenja i mišljenja privrednika Balkanski barometar (BB), za 2019. koje je prvi put pokazalo da je podrška evrointegracijama u regionu premašila 50 odsto.\nBalkanski barometar (BB) je godišnje istraživanje javnog mnjenja koje sprovodi RCC, sakupljajući i analizirajući podatke od gradjana i kompanija Zapadnog Balkana, o tematskim oblastima kao što su zaposlenost, trgovina, investicije, korupcija i druge.


Petković: Probaćemo sve da promenimo\nNosilac liste „Srpski demokratski savez“ Slaviša Petković je povodom početka predizborne kampanje rekao za RTV Kim da neće biti teško motivisati građane da se odluče upravo za njegovu političku opciju, te da će probati “sve da promeni”.\nPetković je istakao da će, ukoliko dobije poverenje građana, raditi na svemu onome na čemu aktuelna vlast nije.\n„Vidite šta je Srpska lista za deset godina napravila od opština. Gračanicu su sveli na jedno obično selo, zdravstvo je upropašćeno, školstvo, dece svake godine ima sve manje i manje po školama, ekonomska situacija je katastrofalna. Probaćemo sve to da promenimo na jedan savim drugačiji način, ne na onaj na koji je to radila Srpska lista“, kazao je Petković.\nOn ističe da građanima ne treba prevelika motivacija kako bi na predstojećim parlamentarnim izborima zakazanim za 14. februar glasali upravo za „Srpski demokratski savez“.\nZa razliku od ostalih stranaka na Kosovu, ova lista danas nije zvanično započela kampanju obilazeći pojedina mesta na Kosovu. Petković ističe da će izbegavati organizovanje većih skupova zbog epidemiološke situacije.\n“Srpski demokratski savez” će na predstojećim izborima nastupiti pod rednim brojem 118. Pored ove političke opcije, Srbi na Kosovu će moći da glasaju za još dva srpska politička entiteta: Srpsku listu i Građansku inicijativu “Za slobodu, pravdu i opstanak”.\nU ponoć je zvanično počela predizborna kampanja za predstojeće vanredne parlamentarne izbore na Kosovu i trajaće do 12. februara.\nSpisak potvrđenih kandidata koji ispred 28 političkih opcija učestvuju na izborima 14 februara, možete pogledati OVDE.


Zilha Ademaj imenovana za zamjenicu direktora Zavoda zdravstvenog osiguranja FBiH\nBivša ministrica zdravstva Kantona Sarajevo i aktuelna vršiteljica dužnosti direktorice Zavoda zdravstvenog osiguranja KS Zilha Ademaj na sjednici Vlade Federacije BiH imenovana je za zamjenicu direktora Zavoda zdravstvenog osiguranja i reosiguranja FBiH.\n"S jedne pozicije na drugu poziciju", riječi su kojima se na najbolji način može opisati karijerna putanja političara u Bosni i Hercegovini. Tome u prilog ide i današnja odluka Vlade Federacije BiH kojom je Zilha Ademaj imenovana za zamjenicu direktora Zavoda zdravstvenog osiguranja i reosiguranja FBiH.\nAdemaj je u prošlom mandatu obnašala funkciju ministrice zdravstva Kantona Sarajevo, a odmah nakon imenovanja novog saziva Vlade KS i odlaska s ministarske pozicije, izabrana je za zamjenicu direktora Zavoda zdravstvenog osiguranja i reosiguranja FBiH. Kada je u martu 2018. godine njeno imenovanje došlo na dnevni red Vlade FBiH, premijer Fadil Novalić prekinuo je sjednicu kako bi spriječio njen izbor.\nMinistri iz reda SDA zajedno s Novalićem na toj sjednici zauzeli su stav da ne vide smisao u tome da Vlada FBiH u tehničkom mandatu imenuje Ademaj na poziciju zamjenice direktora s obzirom na to da nije riječ o imenovanju koje ne može biti prolongirano.\nPosebno spornim smatrali su činjenicu da će Ademaj, ukoliko bude izabrana za zamjenicu direktorice ZZO FBiH, usred četverogodišnjeg mandata po sili zakona biti penzionisana.\nNakon propalog pokušaja imenovanja Zilha Ademaj nije dugo čekala da bi bila izabrana na novu funkciju. Vlada KS je već u aprilu donijela odluku o smjeni direktora Zavoda zdravstvenog osiguranja (ZZO) KS Samira Turkovića (SDA), kao i odluku o imenovanju Zilhe Ademaj za vršiteljicu dužnosti direktora ZZO KS.\nAdemaj će u narednih sedam dana morati podnijeti ostavku na poziciju vršiteljice dužnosti direktorice ZZO KS jer bi se u suprotnom slučaju našla u sukobu sa zakonom.\nMinistri iz reda SDA u Vladi FBiH u međuvremenu su promijenili mišljenje te odlučili podržati izbor Zilhe Ademaj u Zavod zdravstvenog osiguranja i reosiguranja FBiH. Za njeno imenovanja glasali su i ministri SDA i ministri HDZ-a BiH, kao i ministri iz reda SBB-a čiji je Ademaj član.\nDa su političke stranke, koje će činiti vlast u FBiH i u narednom periodu, postigle dogovor da više ne vrše političke blokade kada je riječ o imenovanju direktora, pokazuje i činjenica da će na današnjoj sjednici napokon biti imenovani i direktori Agencije za državnu službu FBiH, Federalne uprave za inspekcijske poslove, Federalnog zavoda za statistiku i Zavoda zdravstvenog osiguranja i reosiguranja FBiH, a za šta se odavno zalagala SDA.


Lavrov: Rusija se optužuje za sve u svetu, a Srbija za sve na Balkanu - 24.01.2018, Sputnik Srbija\nRusija se svuda optužuje za umešanost u zbivanja, pa i u Meksiku, kao što se i Srbija optužuje za sve što se dešava na Balkanu, rekao je ruski ministar spoljnih... 24.01.2018, Sputnik Srbija\n10:25 24.01.2018 (Osveženo: 10:47 24.01.2018)\n„Balkanske države su tradicionalni i bliski prijatelji Rusije, neke od njih dele istu religiju“, rekao je Lavrov, prenosi „Dojče vele“.\nLavrov je podsetio da je taj centar obezbedio pomoć mnogim zemljama, „ne samo u Srbiji, već i Crnoj Gori i, čak još i više, prema Zapadu“.\n„Mislim da tamo radi osam Rusa i deset Srba. Oni vrše monitoring stanja kada je reč o iznenadnim situacijama i kad su u pitanju katastrofe ili prirodne nepogode. Pomažu da se to ublaži, gase požare i tamo šalju specijalnu avijaciju“, naveo je Lavrov za „Dojče vele“.\nI pored toga, ukazao je, američki ambasador u Beogradu javno je zatražio od rukovodstva Srbije da ne potpiše nikakav ugovor o imunitetu za osoblje tog centra.\n„Tražio je to javno, jer je, navodno, taj centar špijunsko gnezdo“, kazao je Lavrov na konferenciji za novinare u sedištu UN u Njujorku, u subotu.\nPrimetio je, međutim, da se, kada državljani drugih zemalja-članica NATO-a, koji obavljaju zajedničke vežbe u Srbiji, traže takvu zaštitu i imunitet, „to uopšte ne dovodi u pitanje“.\nObrazlažući dalje ulogu Rusije na Balkanu, ministar Lavrov, piše „Dojče vele“, ocenio je da se Rusija „okrivljuje svuda“, a što se Srbije tiče, „ona (Srbija) se okrivljuje za sve što se dešava na Balkanu“.\n„Evo, Crna Gora je (tek) sada prestala da spominje ruski trag u događajima oko kojih su bili toliko verbalno zabrinuti (pokušaj navodnog državnog udara i atentata na Mila Đukanovića prošle godine za šta se sumnjiče državljani Rusije i Srbije, prim. aut). Ipak, verujem da će doći do otrežnjenja“, rekao je Lavrov, a „Dojče vele“ konstatuje da on pri tome nije ponudio više detalja o događajima o kojima su u Podgorici već utvrđene i neke sudske činjenice.\nObrazlažući šta bi trebalo dalje preduzeti, Sergej Lavrov kaže:\n„Potrebno je da na Balkanu sarađujemo, kao što smo sarađivali kada je dogovoren Dejtonski sporazum (1995), koji je i dalje temelj za Bosnu i Hercegovinu. Ima još mnogo primera gde smo zajedno sa našim zapadnim kolegama i drugim zemljama — uključujući i Tursku — sarađivali kako bismo normalizovali situaciju u tom ili nekom drugom delu Balkana.“\nNa pitanje DV šta misli o ideji da se organizuje „Dejton 2“, kao što to predlaže američki kongresmen Majk Tarner (iz Dejtona u Ohaju), koji je od Stejt departmenta već zatražio da organizuje novu konferenciju o BiH pod tim imenom, Lavrov je izrazio nedoumicu, ali i ruske uslove za to.\n„Prvo je neophodno da saznamo šta je on mislio pod time. Nisam čuo o tome. Ali ako bi tako trebalo da ponovo pišemo (novi) ’Dejton‘, onda smo mi protiv toga. Verujem da Bosna ne bi izdržala takav izazov, jer bismo tako iznova počeli da razbijamo njenu državnost“, kazao je.\nIpak, šef ruske diplomatije veruje u otrežnjenje.\n„Ne krive nas samo za Balkan, već i za uplitanje u Meksiko, a ja verujem i još ponegde“, odgovorio je Lavrov na pitanje „Dojče velea“ o američkim optužbama u vezi sa ruskom ulogom u Jugoistočnoj Evropi.\nPrimećujući da je odgovor ruskog ministra ironičan, „Dojče vele“ navodi da je Lavrov još rekao da su balkanske države „tradicionalni i bliski prijatelji“.


Đorđević: Šta se sprema da pravi Vučić - Veliku Srbiju ili Veliku Albaniju - Politički.rs\nRuska novinska federalna agencija Regnum prenela je autorski tekst Mlađana Đorđevića pod naslovom “Šta se sprema da pravi Vučić – Veliku Srbiju ili Veliku Albaniju”. Tekst prenosimo u celosti.\nAleksandar Vučić najavljuje – nećemo biti ista zemlja\nAko je suditi prema izjavama svih učesnika dvodnevne posete predsednika Srbije Aleksandra Vučića, sedištu EU u Briselu, Srbija uskoro „neće biti ista zemlja“. I dok se Aleksandar Vučić trudi da građanima Srbije predstavi kontinuitet „zlatnog doba“ i boljeg života kroz velike infrastrukturne radove iz EU fondova, mračna strana njegove posete biva „provaljena“ od strane kosovskih Albanaca, koji sa neskrivenom radošću očekuju skoro srpsko priznanje svoje „nezavisnosti“ i nastavak daljeg komadanja Srbije.\nU samo dve nedelje, region Balkana potresla su dva „non pejpera“, dokumenata koji među diplomatama nezvanično kruže kao poverljivi i koji u jednom trenutku, kada se oko njihovog sadržaja formira širi konsenzus, bivaju plasiraju domaćoj javnosti kroz podobne medije.\nSredinom aprila 2021. godine, Balkan je bio meta tzv. „Slovenačkog non-pejpera“, koji je po prvi put javno prezentovao tajne snove pojedinih balkanskih lidera. Dokument predlaže „rešenje“ balkanske krize kroz formiranje triju „velikih“ država, Velike Albanije, Velike Srbije i Velike Hrvatske. Ovaj termin „velike“, odnosi se na suštinu celog predloženog scenarija, po kome bi „velike“ države nastale komadanjem postojećih priznatih malih.\nDokument tako „formalizuje“ samoproglašeno „Kosovo*“, ali u sklopu nove države – Velike Albanije, dok oštećena Srbija treba da utehu nađe u pripajanju delova Federacije Bosne i Hercegovine, pre svega Republike Srpske, svojoj teritoriji. U toj preraspodeli postojećih državnih granica na Balkanu, Republika Hrvatska bi trebala da dobije onaj deo teritorije Federacije BiH koji je većinski naseljen etničkim Hrvatima. Postojeća Federacija BiH bi na taj način bila komadanjem značajno umanjena, ali bi zadržala postojeći izlazni koridor na Jadransko more, a svoju budućnost bi mogla da opredeli „ili ka EU, ili ka Turskoj“.\nPotpuno je jasno da je ovaj „non pejper“ zasnovan na principu etničkog prekrajanja granica i stvaranja čistih etničkih država, što jeste bio glavni uzrok otpočinjanja raspada SFRJ i krvavih ratova na tom prostoru, koji je kulminirao NATO agresijom na SRJ/Srbiju. Bez obzira na to što su svi balkanski lideri sa navodnim gnušanjem odbacili ovaj papir, primetno je da on kohabitira sa težnjama nekih lokalnih moćnika da prošire svoja mala kraljevstva.\nPored toga što ovaj nevidljivo-postojeći dokument komada Federaciju BiH, on (ne)otvara pitanje daljeg „reformisanja“ balkanskih granica kroz neizbežni domino efekat cepanja Crne Gore i Severne Makedonije, čiji su delovi teritorija, iako ne obuhvaćeni „non-pejperom“, naseljeni etničkim Albancima u velikom broju i time definisani kao deo jedinstvene Albanske teritorije.\nDrugi „non-pejper“ ugledao je svetlo dana u vreme gore pomenute posete Aleksandra Vučića sedištu EU. Objavljen u kosovskoj štampi, dokument takođe ima veo „nezvaničnosti“, ali nema sumnje da je plasiran od strane EU sa ciljem da ispita reakciju srpskog javnog mnjenja na predviđeno potpisivanje „pravno obavezujućeg sporazuma o uređenju međusobnih odnosa između Beograda i Prištine“.\nDa odmah pojasnim, Beograd i Priština nikada se nisu sastali, a teško i da će. Radi se o pokušaju vešte prevare srpskog javnog mnjenja koju plasira Aleksandar Vučić, sa ciljem da umanji svoju odgovornost za izdaju Kosova i Metohije. Zapravo, radi se o statusnim pregovorima Srbije i tzv. „nezavisnog“ Kosova, na najvišem nivou.\nNovoobjavljeni „non-pejper“, sadrži katastrofalne, ali očekivane posledice po Srbiju; priznanje nezavisnog Kosova i njegovog neometanog članstva u UN, dok se od „Kosova*“ očekuje da ne uvodi trgovinske barijere Srbiji, a zauzvrat Srbija će dati bukvalno sve. Naravno, Zajednica srpskih opština, kao i budući „guverner autonomne oblasti Severno Kosovo“, radiće u okviru kosovskog ustavno-zakonodavnog poretka.\nSrpska pravoslavna crkva na Kosovu i Metohiji, će po ovom „non-pejperu“ dobiti status „neuznemiravanog postojanja i obavljanja poslova“ i biće „samoupravni deo kosovskog političkog i ustavnog poretka, sa posebnim statusom, a u „skladu sa predloženim ustavnim promenama“ treba da bude deo Srpske pravoslavne crkve čije „sedište bi trebalo da bude u Pećkoj patrijaršiji“.\nPosebna gadost ovog „non-pejpera“ je osnivanje „ekonomske zone Mitrovica“ koja treba da postane deo šire „transnacionalne slobodne zone“, koja će imati „specijalni status samouprave“ i biti sastavljena od već pomenutog severa Kosova i „jugoistočne Srbije, regiona Novi Pazar“.\nPotpuno je jasno da je pojava „non-pejpera“ koordinirana i sračunata da prekrajanjem granica na Balkanu zapravo širom otvori vrata stvaranju „veoma velike Albanije“, kojoj osim Kosova treba na mala vrata pripojiti i jugoistok Srbije – pretežno muslimanksu regiju Novog Pazara.\nPostaje evidentno da šireći svoje vojno prisustvo i uticaj preko Kosova na Rašku oblast jugo-istočne Srbije, NATO pakt na Balkanu stvara svog najjačeg igrača, „veoma veliku Albaniju, a glavni izvođač prljavih radova je predsednik Srbije Aleksandar Vučić.\nZaključak je logičan, Aleksandar Vučić kroz tzv. „dijalog o normalizaciji odnosa“ zapravo nastavlja komadanje Srbije i sprovodi strategiju NATO pakta čiji je cilj uništenje „male Rusije i Rusa“, kako u svojim dokumentima NATO pakt definiše Srbiju i srpski narod. Otuda on nastavlja da vodi „hibridni rat“ protiv Ruske Federacije, o čemu sam nedavno detaljno pisao.\nTagged: ALEKSANDAR VUČIĆ, KOSOVO I METOHIJA, MLAĐAN ĐORĐEVIĆ, NON PEJPER, REGNUM.RU, VELIKA ALBANIJA, VELIKA SRBIJA


ZAKON O RADU: U KONAČNOJ VERZIJI IZMENA ZAKONA O RADU NIJE PREDVIĐENO OSNIVANJE AGENCIJA ZA IZNAJMLJIVANJE RADNIKA, A PREDVIĐA SE RAD NA ODREĐENO VREME U TRAJANJU OD DVE, ODNOSNO TRI GODINE\nPredsednik Saveza samostalnih sindikata Srbije (SSSS), Ljubisav Orbović, rekao je da su predložena rešenja stigla u taj sindikat i da u nacrtu ima dosta odredaba u kojima su uvaženi stavovi sindikalnih organizacija.\n"Mi, ipak, sa predloženim izmenama zakona moramo da se upoznamo detaljnije i razmotrimo ih pre nego što damo konačno mišljenje", rekao je Orbović.\nPredstavnici tog sindikata ranije su ukazali da je za njih neprihvatljiv i finansijski deo izmena zakona koji se odnosi na različite naknade zbog odsustva sa rada i slično, što bi, kako strahuju, moglo da utiče na smanjenje zarada za nekoliko procenata.\nDržavni sekretar Ministarstva rada, Zoran Martinović, rekao je za Tanjug da bi javna rasprava, imajući u vidu da su potrebne pripreme za njeno organizovanje, mogla da počne 18. decembra.\nMartinović je podsetio da je u izmenama predviđeno produženje rada na određeno sa12 meseci na dve godine, ili za starije radnike na tri godine.\nOn je rekao da se očekuje stav sindikata o predloženim rešenjima i da će nakon toga početi javna rasprava kako bi se omogućilo da zakon bude usvojen u roku u kojem je planiran.


Stanje životne sredine u Vojvodini se ne može okarakterisati kao zadovoljavajuće, ali ni kao nepovoljno. Gledano u celini, zanemarivanje pitanja životne sredine u korist ekonomskog razvoja dovelo je do lošeg stanja u mnogim segmentima životne sredine. Iako pritisci poslednjih godina rastu zajedno sa razvojem privrede, sa stanovišta uticaja na životnu sredinu to još nije zabrinjavajuće, pod uslovom da se njihov budući rast uskladi s potrebama zaštite životne sredine, odn. da se planira i sprovodi u skladu sa konceptom održivog razvoja.\nGorući ekološki problemi u AP Vojvodini trenutno su pitanja upravljanja otpadom, hronična zagađenja nekih vodotoka (Veliki bački kanal i Nadela na primer), kao i industrijski kompleksi sa zastarelim tehnologijama (Pančevo, Novi Sad, Kikinda, Beočin, Vrbas, itd). Postoje i specifični problemi kao što su alergijske biljke (ambrozija), kao i drugi štetni organizmi (komarci i krpelji) koji prenose razne zarazne bolesti, koje neretko imaju i kobne ishode.\nU odnosu na otpad problem su neuređene deponije smeća uz gotovo sva naseljena mesta, divlje deponije, neadekvatno upravljanje svim vrstama otpada i neadekvatna infrastruktura za njegovo zbrinjavanje. Sporo rešavanje ovih problema dovelo je do kritične situacije u najvećem broju lokalnih samouprava. Gotovo sva količina sakupljenog komunalnog otpada odlaže se na neuređena odlagališta-smetlišta, bez prethodne selekcije i tretmana, sa zanemarljivim stepenom recikliranja. Postoji oko 50 organizovanih opštinskih i preko 500 koncentrisanih divljih odlagališta. Količina amabalažnog otpada je takođe u porastu, posebno udeo od plastike. S obzirom na nepostojanje postrojenja za tretman opasnog otpada, najveći deo usmeren je na izvoz ili se privremeno skladišti.\nU odnosu na zaštitu vodotoka problem je nedostatak prečistača otpadnih voda u gotovo svim granama industrije, kao i odsustvo kanalizacije u većini naseljenih mesta. Svega 10 % naselja ima kanalizacione sisteme, od kojih samo mali deo ima postrojenja za prečišćavanje otpadnih voda. Ostala naselja ispuštaju otpadne vode u septičke jame i upojne bunare.Ove vode zagađuju podzemne i značajan deo površinskih voda nekontrolisanim ispuštanjem sadržaja septičkih jama, najčešće u melioracione kanale.\nU kojoj meri je rešavanje ovih problema u nadležnosti Pokrajinskog sekretarijata za urbanizam i zaštitu životne sredine, a koliko zavise od angažmana drugih nivoa vlasti – lokalne i državne?\nPokrajinski sekretarijat za urbanizam i zaštitu životne sredine u oblasti upravljanja otpadom, nadležan je za razvijanje i predlaganje Strategije upravljanja otpadom Vladi Srbije kao i pojedinačnih nacionalnih planova, davanje saglasnosti na regionalne planove upravljanja otpadom na svojoj teritoriji, učestvovanje u izradi zakonskih i podzakonskih akata iz oblasti upravljanja otpadom, izdavanje dozvola, saglasnosti, potvrda i drugih akata u skladu sa zakonom, vršenje nadzora i kontrolu primene mera postupanja sa otpadom na svojoj teritoriji, uspostavljanje informacionog sistema o otpadu na teritoriji AP Vojvodine.\nU potpunosti je nadležan za sprovođenje procedure davanja saglasnosti na studiju o proceni uticaja na životnu sredinu za objekte koji se nalaze na teritoriji APV kao i za izdavanje integrisanih dozvola za velike industrijske objekte na teritoriji APV.\nTakođe nadležan je za vršenje inspekcijskog nadzora u oblasti zaštite životne sredine i preduzimanje mera za otklanjanje nezakonitosti u toj oblasti upravljanja otpadom.\nU okviru svojih nadležnosti u saradnji sa Ministarstvom, PSUZŽS aktivno učestvuje u donošenju svih propisa, planova i strateških dokumenata, a sa lokalnim samoupravama saradnja se odvija na dnevnom nivou u cilju pružanja tehničke i finansijske podrške za rešavanje problema u oblasti zaštite životne sredine.\nDa li Pokrajinski sekretarijat učestvuje u pripremi predloga za otvaranje Poglavlja 27?\nPokrajinski sekretarijat za urbanizam i zaštitu životne sredine aktivno učestvuje u pripremi predloga za otvaranje Poglavlja 27 o životnoj sredini.\nProces EU integracija u oblasti zaštite životne sredine odvija se u tri oblasti:\n• harmonizacija propisa\n• izgradnja administrativnih kapaciteta i kapaciteta institucija u oblasti zaštite životne sredine i\n• obezbeđivanje finansijskih resursa.\nU procesu evropskih integracija poljoprivreda i životna sredina predstavljaju najzahtevnije oblasti za pregovaranje, s obzirom na činjenicu da se više od 2/3 propisa EU odnosi na širu oblast poljoprivrede i životnu sredinu.\nRepublika Srbija je prihvatila Acquis za pregovaračko Poglavlje 27. Prema Nacionalnom programu za usvajanje pravnih tekovina Evropske Unije, naša država se obavezala da ćemo u nacionalno zakonodavstvo preneti kompletnu pravnu tekovinu EU do 2019.\nPokrajinski sekretarijat za urbanizam i zaštitu životne sredine, Sektor za čistije proizvodnje u saradnji sa Ministarstvom poljoprivrede i zaštite životne sredine učestvuje u radu svih radnih grupa oformljenih za praćenje stanja i usklađenosti naših propisa sa propisima EU.\nDa li smatrate da je Republika Srbija spremna da tokom sledeće godine otvori pregovore o Poglavlju 27?\nPregovori se mogu otvoriti. Potrebno je pripremiti dobru pregovaračku poziciju kako bismo dobili prelazne rokove. Za usklađivanje sa EU u ovoj oblasti potrebno je, prema sadašnjoj proceni, izmeniti ili doneti više od 700 propisa i izdvojiti 10,6 milijardi evra, a aktivnosti su predviđene u narednih 25 godina što znači da će Srbija od EU zatražiti takozvana prelazna merila, odnosno odlaganje početka primene nekih evropskih standarda za godine nakon pristupanja.\nPosebna velika finansijska sredstva Srbija treba da uloži u implementaciju takozvanih teških direktiva: Okvirna direktiva o vodama, Okvirna direktiva o otpadu, Direktiva o deponijama i Direktiva o industrijskim emisijama (IPPC Direktiva).\nDa bi se dobio prelazni period, pregovaračka pozicija za svako poglavlje iz evropskog acquisa mora biti definisana na osnovu pouzdanih podataka, dokumenata i planova koji su sažeti u dokumentu pod nazivom Plan implementacije Direktive. Svrha ovog plana je da se obezbedi opravdanje za prelazne periode tokom pregovora sa EU, što omogućava operaterima da se rok za postizanje potpunih zahteva Direktive posle pristupanja Evropskoj uniji, produži.\nZa pripremu pregovaračke pozicije za zahtevne direktive u ovom momentu se rade Planovi za implementaciju Direktiva iz oblasti voda, otpada, industrijskog zagađenja.\nIma li naša administracija adekvatne kapacitete za otvaranje jednog od najzahtevnijih poglavlja? Imamo li ljudske i institucionalne resurse da sprovedemo efikasnu kontrolu u oblasti životne sredine?\nU svakom slučaju nema. Problem je u nedovoljnom kapacitetu na svim nivoima vlasti. U narednom periodu država će morati ojačati administrativne kapacitete kako bi se odgovorilo na zahteve EU.\nPotrebno je ojačati kapacitete u inspekciji. Takođe je potrebno sačiniti sveobuhvatan pregled postojećeg kaznenog sistema i predložiti novi sistem kažnjavanja, monitoringa i primene.\nObezbeđivanje finansijskih sredstava za primenu propisa Evropske unije je svakako jedan od glavnih problema sa kojim se suočava Republika Srbija u procesu pregovora. Kada je životna sredina u pitanju govorimo o milijardama evra potrebnih da se ispune zahtevi koje pred Srbiju postavlja Poglavlje 27.\nKoji izvori finansiranja su dostupni Pokrajinskoj vladi? Kako planirate da obezbedite finansiranje izgradnje sistema regionalnih deponija?\nOčekuje se da će u procesu preuzimanja EU standarda najveći trošak biti u sektoru voda, nakon čega slede sektori otpada i industrijskog zagađenja. Značajan deo troškova dostizanja EU standarda finansiraće se kroz fondove EU i kroz Zeleni budžetski fond. U skladu sa listom prioritetnih projekata Pokrajinski sekretarijat sprovodi u saradnji sa Ministarstvom projekte koji se finansiraju iz fondova EU, a koji se odvijaju na teritoriji AP Vojvodine. Regionalna deponija Srem - Mačva se najvećim delom izgradila a regionalna deponija Subotica se gradi uz finansijsku podršku EU preko IPA programa.\nDeponija u Pančevu (Dolovo) je završena uz pomoć donacije Švedske agencije za tehničku pomoć.\nIma li Srbija finansijske mehanizme da obezbedi efikasnu primenu načela „zagađivač plaća“?\nRepiblika Srbija u nekim segmentima ima, dok u većini segmenta trenutno nema finanasijske mehanizme za primenu načela „zagađivač plaća“, ali se očekuje u narednom periodu, izmenom zakonske i podzakonske regulative, da ćemo uspeti da odgovorimo na sve zahteve ovoga načela na taj način, što ćemo u oblastima u kojima nije definisano, definisati ko je stvarni zagađivač koji ima obavezu da snosi troškove zbrinjavanja otpada.\nOČISTIMO SVET U JEDNOM DANU\nApokaliptični blizanac globalnog zagrevanja – pacifički otpad\nZemljina klima se nebrojeno puta promenila kroz istoriju. Upravo u poslednjih 650.000\nRešen problem sa deponijom\nDobijanjem dozvole za rad Pokrajinskog sekretarijata za urbanizam, graditeljstvo i zaštitu životne\nPotencijalno opasan otpad i dalje na starom mestu\nI posle mesec dana otkako su na dve lokacije u Pančevu i\nMinistar očekuje 12 milijardi dinara od zelenih taksi\nPrihodi od naplate ekoloških taksi i naknada mogli bi da budu za\nO plastičnim kesama u Fokus grupi\nEmisija "Tako stoje stvari" pozabavila se problemom koji zaokuplja i našu i


PAPA FRANJA POLETEO ZA IRAK: Pozvao je vernike da se mole za njega, cela vojska će ga čuvati | Najnovije vesti - Srbija danas\n05.03.2021. • 09:53 Srbija Danas/Agencije\nNa ulicama su postavljeni bilbordi i posteri sa likom pape Franje, a iračke i vatikanske zastave postavljene su na zgradama\nPapa Franja izjavio je ranije da ljudi u Iraku ne smeju ponovo da budu iznevereni, nakon što je njegovom prethodniku Jovanu Pavlu Drugom bila zabranjena poseta toj zemlji 2000. godine.\nPapa je pred posetu Iraku koja će trajati do ponedeljka, 8. marta, pozvao vernike da se mole kako bi njegov odlazak u tu zemlju prošao na najbolji način i doneo željene rezultate.\nOn je izjavio je da je cilj njegove posete da pokaže solidarnost sa hrišćanskom zajednicom u Iraku, koju čini oko 300.000 ljudi, što je tek jedna petina u odnosu na njihov broj pre američke invazije 2003. godine i brutalnog nasilja islamističkih militanata koje je usledilo nakon toga.\nZbog dolaska pape iračke vlasti preduzele su oštre mere bezbednosti za čije spovođenje je angažovano dodatnih nekoliko hiljada bezbednosnih službenika.\nPoseta pape dolazi nakon niza raketnih i bombaških samoubilačkih napada, koji su izazvali strahovanje za njegovu bezbednost. Bezbednosni zvaničnik višeg ranga izjavio je da su bezbednosni službenici obučeni za najgore scenarije, od uličnih obračuna do bombaških i raketnih napada.\nOsim zabrinutosti zbog mogućeg nasilja, posetu pape dodatno komplikuje nagli porast broja zaraženih virusom korona.\nSpecijalne jedinice iračkog Ministarstva unutrašnjih poslova i vojska Iraka postaviće poseban bezbednosni kordon oko pape gde god da krene, a dronovi će neprestano nadgledati rute kojima će se kretati. Timovi za eksplozive i antiterorističke jedinice biće u pripravnosti u slučaju otkrivanja bilo kakvih sumnjivih naprava ili izbijanja uličnih sukoba.\nOsim toga, okupljanjima u čast posete pape Franje prisustvovaće i prerušeni obaveštajci i službenici državne bezbednosti. Tim tehničara će da ometa ili prekida sumnjive pozive ili radijsku komunikaciju.\nUkupno 10.000 obučenih službenika brinuće se za bezbednost pape.\nVatikanski zvaničnici i lokalne crkvene starešine rekli su da su zadovoljni time što je iračke snage moći da obezbede adekvatnu zaštitu pape Franje i članova njegove svite.\nIračka Vlada uvela je zabranu putovanja između provincija i policijski čas od 20.00 do 5.00 časova radnim danima, a vikendom je uveden celodnevni policijski čas.\nZvaničnik policije istakao je da su ranije uvedene mere olakšale obezbeđivanje zaštite pape Franje tokom posete Iraku.\nSirija rat u Siriji Sirija uživo Irak papa Franja poseta avion bezbednost rat\nSPC SE OGLASILA ZBOG SKANDALOZNE PORUKE VIOLE FON KRAMON: Oštar odgovor lobistkinji za nezavisnost Kosova (FOTO)\nSAHRANJEN STEVAN JELOVAC: Košarkaški asovi na oproštaju od igrača


Otvoreni specijalna hirurška bolnica i porodilište | Palelive.com\nPočetna Regija Milići Otvoreni specijalna hirurška bolnica i porodilište\nOtvoreni specijalna hirurška bolnica i porodilište\nMILIĆI – U Milićima su danas otvoreni specijalna hirurška bolnica i porodilište u okviru Specijalističkog medicinskog centra Kompanije “Bokist”.Specijalna hirurška bolnica i porodilište prostoru su na oko 750 metara kvadratnih površine, a u njihovu adaptaciju i opremanje “Boksit” je investirao oko 1.350.000 KM.\nMinistar zdravlja i socijalne zaštite Republike Srpske Dragan Bogdanić rekao je na otvaranju da je ovo dokaz da saradnja Vlade i kompanija, kao što je “Boksit”, može biti i u zdravstvenom sektoru.\n“Mi smo 2015. godine u zakonu omogućili da ovakve kompanije, koje imaju mogućnost, socijalnu odgovornost i želju, mogu da otvaraju i zdravstvene ustanove”, podsjetio je Bogdanić.\nBogdanić je pohvalio rukovodstvo “Boksita” koje je odlučilo da u novootvorenom porodilištu ne naplaćuje porođaje, te da očekuje da radi punim kapacitetima.\nOn je ocijenio da će stanovnici Milića i cijele ove regije sada imati još kvaliteniju zdravstvenu zaštitu.\nPredsjednik Kompanije “Boksit” Rajko Dukić istakao je da je za rad ove ustanove obezbijeđeno stručno osoblje, u statusu stalno zaposlenih ili zaključivanjem ugovora o pružanju zdravstvenih usluga.\n“Imamo zaključene ugovore sa značajnim privrednim subjektima i drugim institucijama u regiji o pružanju zdravstvenih usluga, a s razlogom očekujemo da ćemo dobiti sve potrebne dozvole i registrovati se, odnosno zaključiti ugovor sa Fondom i time zvanično ući u mrežu zdravstvenih ustanova u Srpskoj”, naglasio je Dukić.\nOn je izrazio želju da ovaj medicinski centar ima dobru saradnju sa svim zdravstvenim ustanovama.\nPrethodni članakSutra obilježavanje 25 godina od zločina u Jabuci\nNaredni članakOdbojkaši Srbije danas stižu na Pale


Popis monitor - Zašto ne\nPopismonitor je projekat koji je realizovan u vrijeme prije i tokom provođenja Popisa stanovništva u BiH od 1. do 15. oktobra 2013. godine, a kao osnovnu ambiciju je imao da se provede kao „građanski monitoring“ popisa što je podrazumijevalo aktivno učešće građana kao izvora informacija prvenstveno za sve one nepravilnosti i neregularnosti koje su se desile u samom procesu.\nPored toga Popismonitor je kao cilj imao i da građanika/kama pruži sve one informacije koje su im bile potrebne kako bi učestvovali u popisu. Monitoring je proveden prije, za vrijeme i neposredno nakon završetka Popisa stanovništva u BiH 2013. godine, a vršen je kroz direktan kontakt sa građanima i građankama u BiH.\nPutem izravnog kontakta tim Popismonitora odgovarao je na njihova pitanja koja su bila vezana za popisni proces i eventualne nejasnoće u procedurama, a ovim putem je vršena i prijava uočenih problema i nepravilnosti prilikom popisivanja kao i drugih problema vezanih za Popis u BiH 2013. godine.\nPopismonitor je u ovom monitoringu koristio više platformi za kontakt sa građanima/kama. Postavljanje pitanja i prijava problema bila je moguća prvenstveno putem web stranice popismonitor.ba, ali i putem poziva i sljanja SMS poruka na telefone sa brojevima sva tri operatera u BiH, putem društvenih mreža, facebooka i twittera, e-mailom ([email protected]), te u direktom kontaktu građana sa aktivistima i aktivistkinjama Popismonitora na ulicama gradova širom BiH.\nNeposredno prije početka i za vrijeme trajanja Popisa u oktobru 2013. godine, zabilježeno je preko 40.000 pojedinačnih posjeta na web stranici popismonitor.ba, većinom u dijelu stranice koji se odnosio na prijavu problema i neregularnosti. S obzirom na ove pokatelje moguće je procijeniti da je kampanja građanskog monitoringa Popisa u BiH ukupno dosegla do 500.000 ljudi, što je čini oko 15% populacije u BiH.


Otvorena izložba „Kraj i početak uzvišenog“ – Podrinske\nOtvorena izložba „Kraj i početak uzvišenog“\nSamostalna izložba „Kraj i početak uzvišenog“ šabačkog umetnika Milana Mijailovića otvorena je u četvrtak u Narodnom muzeju Šabac. Autor se prvi put predstavlja u šabačkoj ustanovi kulture, pokazujući kroz 15 radova multidisciplinarni pristup tematici. Obrađujući hrišćansku predstavu „Krajnje smirenje“ putem ulja na platnu, kao i asamblažno na medijapanu, promatra dualitet ljudske i božanske prirode stvari kroz dve linije likovnog izraza.\nOtvarajući izložbu, muzejski savetnik Tatjana Marković podsetila je da je ranije svake godine u toj ustanovi priređivana po jedna izložba mladog autora iz našeg grada, te da se na taj način vraća divna tradicija, koja predstavlja značajan podsticaj za umetnike.\n-Raduje me da mlad čovek i umetnik prvi put može da se predstavi jednom kompaktnom izložbom koja prosto teče, bavi se određenom tematikom na različite načine, ali svaki od predstavljenih eksponata je i autohtono umetničko delo. Zajedničko za čitav opus je da je sve što je u vezi sa simbolima Hristovog stradanja implicirano u njegove radove- ekseri, zato što je Hrist na taj način bio razapet na krstu, grančica vinove loze, vino kao simbol krvi Hristove, kora 200 godina stare lipe, a ona je jedna od simbola Bogorodice, tu je trnov venac, i u segmentima crna boja kao simbol Hristovih rana, kao i odabir vizantijsko plave boje, utemeljene u simbolici hrišćanstva- istakla je Markovićeva.\nIstovetni formati ukazuju na jedinstvo i odražavanje jednog u drugome, kao što se i u čoveku od njegovog postanka ogledaju dve prirode. Kao najveću vrednost izložbe podvukla je što savremenim jezikom, rečnikom i tehnologijom izražava naše nasleđe. Autor trenutno zajedno sa još nekoliko umetnika iz grada radi na freskoživopisu crkve u Beloj Reci. Zanimljivo je da su taj rad i promišljanje o kanonima i ikonografiji srpskog srednjovekovnog slikarstva bili polazište za stvaranje jedne ovakve izložbe.\n-Imamo čast da se podičimo promatranjem duhovnog koje nam u ovom vremenu tako nedostaje. Postavka u kojoj se nalazimo je osvrt na duhovno kroz svetovno- rekla je v.d. direktora Narodnog muzeja Šabac Jovana Stojanac.\nMijailović je zahvalio kolegama i Markovićevoj na podršci i lepim rečima, naglasivši da svakom umetniku to mnogo znači i predstavlja podstrek za dalji rad i stvaranje, a izložbu je posvetio nedavno preminulom ocu. Sugrađani će postavku u Narodnom muzeju moći da pogledaju do 9. septembra.


HomeVestiVežba Timok 2018 podržana simulacijama\nU Centru za obuku putem simulacija u Beogradu u toku je vežba 31. pešadijskog bataljona podržana računarskim simulacijama „Timok 2018“, čija je tema Pešadijski bataljon u napadu.\nReč je o zajedničkoj aktivnosti Komande Kopnene vojske, jedinica Treće brigade KoV, predstavnika Crvenog krsta Srbije, Međunarodnog komiteta Crvenog krsta i Centra za obuku putem simulacija.\nNačelnik Generalštaba Vojske Srbije general Ljubiša Diković je danas obišao Centar za obuku putem simulacija, uverio se u sposobnost vežbajućih komandi i jedinica da odgovore na sve predviđene zadatke i izrazio zadovoljstvo vežbom.\nPetodnevnim uvežbavanjem rukovodi pukovnik Dragan Antić, načelnik štaba Komande Treće brigade Kopnene vojske, a komandant vežbajuće jedinice je potpukovnik Srđan Radivojević, komandant 31. pešadijskog bataljona.\nVežba je prilika da se proveri sposobnost komande pešadijskog bataljona za planiranje, organizovanje i izvođenje dejstava u uslovima simuliranog okruženja.\nIzvođenjem vežbe provereno je i poznavanje načela upotrebe jedinica i sredstava, kao i saradnja sa ostalim strukturama sistema odbrane i činiocima civilnog okruženja. Uvežbavane su taktičke radnje, tehnike i procedure i svakodnevno je analiziran kvalitet donetih odluka na svim nivoima komandovanja.\nVežbe podržane računarskim simulacijama nezaobilazan su oblik praktične obuke komandi jedinica u Vojsci Srbije. Realizacijom ovakvih aktivnosti Centar za obuku putem simulacija stekao je iskustva u modelovanju, pripremi i realizaciji ovih vežbi, a jedinice u izvođenju uvežbavanja na savremen način.


Oči u oči sa ucenom: Šta ako Srbija prekine put ka EU - Sputnjik Srbija\n05:03 21 April 2021\n19:50 21.05.2018 Preuzmite kraći link\nAko Srbija pristane na kosovske zahteve EU, sledi dalje ispunjavanje uslova iz poglavlja, nastavak integracija, mada se članstvu ne treba nadati pre 2025. Ako ishod bude nepristajanje, integracije sa EU će biti usporene, a verovatno i blokirane. U tom slučaju, ne preostaje ništa drugo nego promena spoljnopolitičkih prioriteta.\nMinistar odbrane Aleksandar Vulin istakao je da, ako je za Evropsku uniju ključan odnos prema kosmetskom problemu i ako postavlja uslove za koje zna da neće biti ispunjeni i traži opravdanje da Srbija ne bude njen član, onda treba razmisliti da se promene prioriteti naše spoljne politike.\nMože li Srbija da promeni svoje spoljnopolitičke prioritete? Kako bi to u praksi izgledalo? Koji su plusevi, koji minusi?\nOdgovornost na Evropskoj uniji\nOsnovni problem EU i Srbije, prema mišljenju iskusnog diplomate Vladislava Jovanovića, jeste što odgovorni političari nisu već 2001, kad su izrazili želju da postanemo član EU, naglasili da to želimo da činimo isključivo pod uslovima pod kojima su postale druge zemlje ili one koje su još kandidati.\nTo znači da želimo da uđemo u granicama koje su definisane našim ustavom, sa Kosovom i Metohijom kao svojim integralnim delom, dodaje diplomata, a EU bi se tada našla u poziciji da mora da povuče odlučujući potez.\n„Ona bi svakako uskratila naš ulazak na osnovu definicije našeg ustava, ali bi time i preuzela odgovornost da nas ne želi kao što želi sve druge zemlje, bivše i buduće, nego da nas želi u podređenom položaju. I tada bismo mogli da izrazimo žaljenje zbog tako neprincipijelnog stava EU i da naglasimo da je ona odgovorna što mi ne možemo da se krećemo ka EU. Tako da bi EU bila kriva za to“, napominje Jovanović.\nMalo je to komplikovanije sad nego da je urađeno pre 17 godina, ali nikad nije kasno, smatra Jovanović i ističe da u ovoj situaciji, ako bi bili stavljeni pred izbor: EU ili ne — zbog Kosova i Metohije, onda bismo morali takođe da damo odričan odgovor, ali u tom slučaju mi bismo mogli da budemo osuđivani kao strana odgovorna za prekid razgovora.\n„Zato je bilo bolje ranije, a ni sad nije kasno da pitamo EU da nam principijelno odgovori: da li želi da nas primi kao ostale članice i kao ove tri koje čekaju ili nam namenjuju neki nižerazredni položaj. I u tom slučaju EU bi bila odgovorna za prekid procesa ulaska, a mi bismo ostali u ekonomskom prostoru EU i mogli bismo eventualno uživati status privilegovanog partnera koji ona nudi Turskoj, a čini mi se da tako nešto imaju i Izrael i neke zemlje Magreba“, rezonuje Jovanović.\nNema drame, ekonomija bi funkcionisala\nIskusni diplomata kaže da ni tada ne bismo imali nikakvu dramu jer bi naši ekonomski odnosi bili nastavljeni, mogli bismo da dalje preuzimamo one vrednosti iz oblasti sistema i ljudskih prava koje smo i dosad uzimali. I stvar bi se završila tako što bi EU Srbiji zatvorila vrata, ali ne bi prestali odnosi i saradnja, kao što te odnose i saradnju želimo i sa svim drugim zemljama.\n„Oni bi bili na velikoj muci da preuzmu odgovornost za to, a ne bi mogli da je izbegnu zato što su se zakleli da više neće primiti zemlje koje imaju probleme sa drugim susedima. Sa druge strane, rizikovali bi da zemlje takozvanog Zapadnog Balkana izlože još jačem i neposrednijem uticaju drugih, koji takođe imaju istorijske i geopolitičke interese na Balkanu. Ne samo Rusije i Turske, tu je i Kina, koja je novodolazeća sila, tu je i Nemačka koja ima i solo politiku na Balkanu, ne samo u okviru EU i NATO-a, samo što se ona skriva i ne vidi“, dodaje Jovanović.\nTako da bi to bio vrlo delikatan izbor za Brisel, podvlači on i pitanje je da li bi u tom slučaju Brisel mogao da načini korak nazad i da nas prihvati kao što je Kipar prihvaćen iako je imao problem sa Turskom u vezi sa Severnim Kiprom.\nDa li bi EU to uradila ili ne, Jovanović kaže ne zna, ali smatra da bi očigledno bila spremna na neku vrstu, ne kažnjavanja ali sankcionisanja takvog principijelnog stava Srbije, što bi opet bilo teško da opravda u svojoj javnosti i u očima celog sveta. Jer bi ona bila protiv zemlje koje samo principijelno postavlja i ne želi ništa više što su već postigle članice unije i one koje čekaju u redu da budu primljene.\n„Tako da ne verujem da bi to bila neka prevelika drama, ali bi bio težak izbor za EU jer bi ona morala da se otkrije pred celom evropskom i širom javnošću, da pravi kategorije među državama koje hoće da uđu u EU. Neke priznaje u celosti, a neke samo donekle. I ta neprincipijelnost ne ide u prilog autoritetu i prestižu EU“, jasan je Vladislav Jovanović.\nOčekivati samo jezičke akrobacije\nEkonomista Borislav Borović kaže za Sputnjik da za njega nema nikakve dileme da su uslovi za članstvo Srbije u EU ili decidno priznanja takozvanog Kosova kao države, kojim bi se otvorio put ka stolici u UN, ili varijanta obavezne saglasnosti za članstvo u UN sa navodnim „popustom“ da takozvanu državu Kosovo ne moramo formalno priznati, što je u principu ista stvar.\n„Kakve će biti jezičke formulacije bilo koje od ovih varijanti najmanje je bitno, suština je da mi moramo da prestanemo da se samozavaravamo i da izbegavamo da priznamo ovu očiglednu činjenicu, nadajući se da će se nešto promeniti. Neće se ništa promeniti, osim možda jezičkih akrobacija EU oko opisivanja ove obaveze koja nam se nameće. EU nas je godinama uveravala da integracije i status Kosova nisu povezani, menjani su prioriteti statusa i standarda, uveravali su nas da su to ’dva koloseka‘, a svi smo znali da će na kraju to biti odlučujući uslov za naše integracije“, precizira Borović.\nZaista je teško shvatiti šta znači dalje insistiranje EU na takozvanoj „normalizaciji odnosa sa Prištinom“, posebno ističe taj ekonomista, kad je Srbija ispunila sve uslove iz Brisela, a Priština nijedan, a da pritom nisu još ni dotaknuta pitanja povratka prognanih Srba, pitanja imovine Srbije i individualnih imovinskih problema Srba na KiM itd.\nSrbija se pita o sebi\n„Očigledno je da ta ’normalizacija‘ znači ispunjavanje obaveze oko priznanja. Sada je pitanje da li je Srbija spremna da voljno pristane da ispuni ovaj uslov? Ne ulazeći u ishod političkog aspekta ove dileme, potpuno je jasno da od tog ishoda zavise dalji geopolitički i ekonomski putevi naše zemlje. Ako pristanemo, sledi dalje ispunjavanje uslova iz poglavlja, nastavak integracija, mada se i članstvu u EU ne treba nadati pre 2025. Ako ishod bude nepristajanje na ovaj uslov, integracije sa EU će biti bar odložene, a verovatno i blokirane. U tom slučaju, ne preostaje nam ništa drugo nego da promenimo spoljnopolitičke prioritete i ekonomski se okrenemo drugim tržištima“, rezonuje Borović.\nTa druga tržišta su, prema njegovom mišljenju, ona koja nam nude saradnju, pre svega Evroazijska ekonomska unija, zatim Kina, Šangajska inicijativa… Naravno, to bi imalo reperkusije u ekonomskom smislu, jer najveću saradnju imamo trenutno sa EU, dodaje on, ali, niti bi saradnja sa Unijom bila odmah prekinuta, niti bi saradnja sa alternativnim tržištima u punom kapacitetu odmah uspostavljena.\n„Svakako da bi to bio ispit za našu ekonomiju, ali ne delim pesimizam koji se širi po ovom pitanju i katastrofične prognoze o slomu ekonomije Srbije u tom slučaju. Pa slično radi sada i EU u slučaju saradnje sa Iranom posle najave sankcija SAD… Ili, na primer, Nemačka oko izgradnje ’Severnog toka 2‘“, dodaje Borović.\nDakle, normalno bi bilo da EU uvaži naše razloge i nastavi da se ekonomski ponaša prema Srbiji, zaključuje taj ekonomista, ali kaže da očekuje suprotno, odnosno određeni stepen disciplinovanja „Srbije“ kroz kočenja te saradnje jer živimo u vremenu često vrlo neracionalnog ekonomskog i geopolitičkog ponašanja.\nSad je, jasan je on, na Srbiji da odluči šta ona u stvari želi u budućnosti.\nnormalizacija odnosa, Evroazijska ekonomska unija, alternativa, Amerika, ekonomija, Srbija